Kubak milioi erdi lanpostu publiko kentzeari ekin dio eredua aldatzeko

Sektore pribatua bultzatuko du Raul Castrok, funtzionario kopurua gutxitu eta ekonomia hobetzeko

Aldatu ala hil. Joan den abenduaren 18an ohartarazi zuen Raul Castro Kubako presidenteak Asanblea Nazionalaren aurrean: «Gure bidea zuzentzen ez badugu, agortu egingo zaigu amildegiaren ertzean zutik jarraitzeko denbora. Itotzen ari gara. Eta ito egingo ditugu belaunaldi osoen eginahalak». Uhartearen hondoratzea saihesteko, plan gogorra jarri du martxan Castrok: «Lanaren berrantolaketa» deiturikoa. Prozesuaren lehen faseak milioi erdi lanpostu publiko kenduko ditu urtea amaitu baino lehen, Kubako langileen %10. Eta hiru urteren buruan, 1.300.000 funtzionario kaleratu nahi ditu gobernuak, langile publikoen %25.

Oraingoz, bost ministeriok hasi dute langileak kaleratzeko prozesua: Azukre Industriak, Nekazaritzak, Eraikuntzak, Osasun Publikoak eta Turismoak. Gobernuaren aurreikuspenen arabera, estatuko 146.000 langilek lana galduko dute, eta beste 351.000 funtzionario «lan independenteetara» pasatuko dira. Izan ere, Castroren asmoa sektore pribatua sustatzea da. Gobernuak espero du 2016an kubatarren %50 sektore pribatuan ariko direla lanean.

Nolanahi ere, orain arteko eredu ekonomikoa horrenbeste aldatzea ez da lan erraza izango 2011ra arte ekonomiaren %90 estatuaren esku izan duen herrialdean. Lan pribatua sustatzearen aldeko aldaketa honi «eredu sozialistaren eguneratzea» deitu zion abenduan Castrok, eta apirilean Alderdi Komunistaren VI. Kongresuak berretsi egin beharko du. AEB Ameriketako Estatu Batuen bahimendu ekonomikoak, mundu mailako krisi ekonomikoak eta orain artean Kubako Gobernuak erabili duen eredu ekonomikoaren hutsek bultzatu dute, batez ere, «eredu sozialistaren gaurkotzea».

Lantoki bakoitzean kaleratuko dituzten funtzionarioak zeintzuk diren erabakitzeko, «adituen batzordeak» sortuko dituzte aurrerantzean. Batzordekideen artean egongo dira beti CTC Kubako Langileen Zentrala sindikatu bakarreko kideak. «Langileen benetako ordezkariak izan behar dute batzordeok, faboritismoa, nepotismoa, paternalismoa eta horrelako gaitzak saihestuz», eskatu du Salvador Mesa CTCko buruak. «Inor ez da babesik gabe geratuko», gaineratu du gobernuak.

Berrantolaketa, gaurkotzea edo langabezia deitu, ukaezina da eredu aldaketa kubatarrengan sortzen ari den zalantza. Aurrerantzean, «erabilgarriak ez diren lanpostu publikoak» dituztenek, kaleratu ostean, lan egindako hamar urteko hileko bat jasoko dute ordainsari gisa. Hamalau eurokoa da gutxi gorabehera Kubako batez besteko soldata.

Lan pribatua, ordainetan

Langabezian geratuko diren milaka kubatarri bi aterabide emango dizkiete: gutxiengo batek aukera izango du sektore publikoko beste postu batean lanean jarraitzeko, eta gehiengoari sektore pribatuan lan egiteko aukera emango dio Kubako Gobernuak. Dagoeneko, 100.000 herritar baino gehiago hasi dira autonomo edo enpresari txiki bihurtzeko izapideak egiten. Xede hirukoitza du presidenteak lan pribatua bultzatzearekin: kaleratuei aterabide bat eskaintzea, zerga gehiago jasotzea eta Kubako ekonomiaren egoera hobetzea.

Aldaketa garaia hasi besterik ez da egin Kuban, eta oraindik ikusteko dago zelan erantzungo duen gizarteak. Neurri honetako eredu aldaketak ekonomia moldeak aldatzeaz gain pentsamoldea aldatu beharra ere ekarriko du. Granma egunkariak 2011k ekarriko dituen zailtasunen jakitun agurtu zuen abendua, hamarkada «Iraultzaren barneko iraultzarekin» bukatu dutela aitortuz eta aurten herrialde «ezberdina» eraikiko dutela iragarriz.


Sare Herritarrak «ziklo berri bat» hasiko du, bost urteren ostean

Plataformak orain arteko ibilbidearen balorazioa egin eta aurrera begirako helburuak zehaztuko ditu, ekainaren 16an, Donostian

Desagertzeko helburuarekin sortu zuten Sare Herritarra duela bost urte, eta asmo bera dute oraindik ere, atzo Gasteizen egindako agerraldian azaldu zutenez. Izan ere, haien ustez, plataforma desagertzeak esan nahiko luke amaitu direla urteetako sufrimenduak eta giza eskubideen urraketak, eta hasiak liratekeela elkarbizitzan eta bakean oinarritutako gizarte bat eraikitzen. Bost urteotan bide horretan aritu dira lanean, eta atzera begirako baikorra egin dute, nahiz eta aitortu urratsak «nahi baino motelago» datozela eta oztopo asko daudela oraindik gainditzeko.

Dena den, egindako urratsak garrantzitsuak izan direla esan dute; besteak beste, ETA desegin izana edota euskal presoak espetxe legeriaz baliatzen hasi izana. «Garai berri baterako atea zabaldu dute politikarien eta sindikatuen gehiengoak egindako adierazpen bateratuek eta Espainiako egungo gobernuaren jarrera aldaketak, nahiz eta azken hori ez izan guk nahi adinakoa». Azken hauteskundeei begiratuta, berriz, Sarek uste du badagoela «gehiengo bat» espetxe politikak aldatu ahal izateko. «Barkamen eskeek ez dute gehiago balio. Gehiengo horiek baliatzea borondate kontua da. Sufrimendua amai dadila eskatzen jarraituko du Sarek».

Orain, bost urte igaro eta gero, plataformak uste du «jauzi kualitatibo bat» emateko garaia dela; besteak beste, «sarea handituz» eta eurekiko mesfidantzaz jokatzen duten horiei ulertaraziz giza eskubideen aldekoa dela euren borroka, eta «alderdien eta ideologien gainetik» dagoela.

Hala, orain arteko bideari buruzko gogoeta plazaratzeko eta datozen urteetarako helburuak zehazteko ekitaldi bat egingo dute ekainaren 16an, Miramongo teknologia parkean, Donostian. Sareko kideez gain, han izango dira alderdietako, sindikatuetako eta kultur munduko ordezkariak ere.


Ehunka herritarrek eskatu dute berriz Zumarragako anbulatorioko Etengabeko Arreta Gunea (EAG) egunero eta eguneko 24 orduetan irekitzea

Manifestazioa egin dute gaur eguerdian ehunka herritarrek Urretxu eta Zumarragako kaleetan, Zumarragako anbulatorioko Etengabeko Arreta Gunea (EAG) egunero eta eguneko 24 orduetan irekitzeko eskatuz. Osasun Zentroa 24/7 plataformak deitutako manifestazioa izan da, eta mobilizazio gehiagoz lagunduta dator, elkarretaratzeak ere antolatu dituztelako hileko lehen eta hirugarren asteazkenetan, 18:00etan, anbulatorioaren aurrean. Hurrengoa datorren asteazkenean izango da, hilaren 16an.

Manifestazioaren amaieran oharra irakurri dute Osasun Zentroa 24/7 plataformako ordezkariak. Bertan, pandemiak osasun zerbitzu publikoetan ekarri dituen murrizketak salatu dituzte, eta larrialdietako zerbitzua lanegunetan arratsaldeko 17:00etatik goizeko 08:00etara itxita, herritarrek “euren osasunerako funtsezkoa den zerbitzu bat” galtzen ari direla nabarmendu dute. “Azken urte hauetan, eta are gehiago pandemia hasi zenetik, duela gutxi ezagutzen genuen bezalako osasun publikoa desegiten ari da; itxaron-zerrenda luzeak daude guri arreta emateko, eta egiten dutenean telefonoz egiten da, eta orain larrialdi zerbitzua ia desagertu da”. Beste herri batzuetan ere geratzen ari dela esan dute, eta horrelako erabakien ondorioa “biztanleriaren osasuna hondatzea” dela. Horren guztiaren aurka eta larrialdi zerbitzua berreskuratzeko asmoz Osasun Zentroa 24/7 plataforma sortu berri dutela esan dute azkenik, eta herritar guztiei irekita egoteaz gain, herritarren laguntza ezinbestekoa dutela erantsi dute.

Zumarragako anbulatorioko Etengabeko Arreta Gunea egunero irekitzen zen martxora arte: astelehenetik ostiralera 17:00etatik 08:00etara eta larunbat, igande eta jai egunetan eguneko 24 orduetan; Urretxuko eta Zumarragako biztanleei ez ezik, Legazpikoei eta Ezkio eta Itsasokoei ere ematen zien zerbitzua. Martxoan Osakidetzak ixtea erabaki zuen, koronabirusari hobeto aurre egiteko. Udazkenean ireki zuten berriz, baina larunbat, igande eta jai egunetan bakarrik, 09:00etatik 21:00etara. Gainontzeko egunetan, Goierri garaiko bizilagunek anbulatoriora deitu behar dute eta bertan telefonoz artatzen dituzte, edo Beasaingo anbulatoriora edo Zumarragako ospitalera bideratzen dituzte.


Altsasukoak Aske II. literatur lehiaketaren sari banaketa

Altsasuko Aske bigarren literatur lehiaketara 36 lan aurkeztu dira, 20 euskaraz eta 16 gaztelaniaz

Ostiralean, Iortia kultur gunean, Altsasuko Aske Literatur Lehiaketaren sari banaketa izan zen. Izaskun Etxeberria eta Dani Martirena idazleek gidatu zuten emanaldia, eta Altsasu Gurasoak-eko kideek eta Harkaitz Canok eta Uxue Alberdik sariak banatu zituzten. Gainera, askatasun hitzarekin euskal idazleek egindako lanekin egindako testua irakurri zuten idazleek. Izan ere, "Aske" izan zen sari banaketan presente egon zen hitza. Ta Lauen taldeak musika jarri zuen.

Euskal Herri osotik aurkeztu dira lanak Altsasukoak Aske bigarren literatur lehiaketara: Iruñea, Etxarri Aranatz, Altsasu, Leitza, Ezpeleta, Donostia, Gasteiz... Saritutako idazleek, saria hartu ez ezik, haien lanak irakurri zituzten jendaurrean. Altsasuko gazteei eta haien senideei eta lagunei zuzendutako elkartasun hitzak izan ziren; kasu batzuetan hunkigarriak, eta, beste batzuetan, ironikoak eta barregarriak.

Hiru modalitate zeuden: narrazio laburra, poesia eta mikroipuinak. Gainera, bi kategoria bereizten ziren: 14 eta 18 urte bitartekoak eta 18 urte aurrekoak. Epaimahaia Castillo Suarez idazleak, Alberto Barandiaran kazetariak, Izaskun Etxeberria irakasleak eta idazleak, eta Arantza Alaba eta Elena Arteta liburuzainek osatu zuten.

Sarituak:

NARRAZIO LABURRAK

Euskaraz

1. Kondenatuak. Joxe Aldasoro Jauregi. Etxarri Aranatz.

2. Eta egia balitz. Leire Gorostiza Etxeberria. Iruñea.

Gastelaniaz

1. Del siete a la libertad. Maria Izkue Apestegia. Iruñea

2. Acuartelados. Naiara Puertas Canton. Donostia

14 eta 18 urte bitartekoak. Euskaraz

Ekaitza. Alex Santano Alvaro. Altsasu

MIKROIPUINAK

Euskaraz

1. Atze-oihala. Joxe Aldasoro Jauregi. Etxarri Aranatz

2. Aldrebeskeria. Zuriñe Otxoa San Roman. Ezpeleta

Gaztelaniaz

1. Esperando la verdad. Aitor Iragi Eraul. Iruñea

2. Desinformacion y aislamiento. Abajo los muros de las prisiones. Javier Bergara Bergera. Altsasu

14 eta 18 urte bitartekoak. Euskaraz

1. Frutategi ustela. Nora Gondat Unzalo. Pasai Antxo

2. Larrialdia. Aratz Fernande de Pinedo Irastortza. Gasteiz

POESIA

Euskaraz

1. Amari. Maite Iribar Argote. Oiartzun

2. Gutaz ahaztu ziren. Igor Martinez Aisa. Atarrabia

Gaztelaniaz

1. La vieja Sakana. Ana Larraza Erdozia. Altsasu

2. Disfraces. Garbiñe Sagastibeltza Lizarraga. Leitza


Jon Ibisate, marrazain Sei Nazioak B Txapelketan, Errusian

Jon Ibisate Alday herritar gazteak marrazain lanak egingo ditu Sei Nazioak B Txapelketan, Iñigo Atorrasagatik zuzenduko duen hiruko taldean. Errusia eta Portugalen arteko neurketan ariko dira, otsailaren 22an, larunbatez, Kaliningraden (Errusia).

Georgia, Errumania, Errusia, Portugal, Belgika eta Espainia ariko dira nor baino nor gehiago Sei Nazioak B Txapelketan. Asteburu honetan hasiko dira lehiatzen sei parte-hartzaileak: Georgiak eta Errumaniak jokatuko dute lehen norgehiagoka, Tbilisin (Georgia). Martxo erdialdera arte iraungo du txapelketak.


Goikoetxeak eta Arrietak eta Aburuzak eta Senperrek galdu

Emakumea Pilotari txapelketan, eta trinketean, galdu egin zituzten euren partiduak pelotari hernaniarrek. Goikoetxeak eta Arrietak 30-25 galdu zuten Perez eta Mendizabalen kontra eta Aburuzak eta Senperrek 30-20, Etxegia eta Arozenaren kontra.


30 urteko gizon bat atxilotu dute Orion, lursail batean 92 marihuana landare dituela egotzita


GAUBASA: Kukua entzun dugu.

Hamar urte bete eta koxkortua dugu KUKUTZA GAZTETXEA.

Sarrera ordaindu eta eskaintzen zaiguna irentsi Bilbo hiriko modelo bakarra ezarri nahi dutenen aurrean, bada parte hartzera eta dinamika sortzailera deialuzatzen duenik ere.

Larunbatean, maiatzak 17, Euskal Herriko GAZTETXE EGUNA ospatuko da Errekaldekoplazan, (Bilbon), eta bertan izango dira PANTXOA ETA PEIO, BAD SOUND SYSTEM, SORKUN & VICE PRESIDENTES ETA ZEA MAYS ere.

Bitartean, mugi dezagun ipurdia THE BIRDS OF ABALON ETA NEW CHRISTSen sugarren berotasunera.

Saio hau deskargatzeko klikatu HEMEN.

Entzun:https://www.bilbohiria.com/docs/podcast/gaubasa/gaubasa080514.mp3


Hiri Galduak herriko taldeak Niko Etxartekin joko du bihar Labeagan

Bihar hasiko da Poligrafo Fest! musika jaialdiko bigarren asteburua. Hiri Galduak Zumarraga eta Urretxuko taldeak eta Niko Etxart Iparraldeko rockero mitikoak joko dute. Larunbatean beste bost talde ikusteko aukera egongo da.

Biharko kontzertua Urretxuko Labeaga aretoan izango da. 22:00etan Hiri Galduak taldeak joko du eta 23:00etan Niko Etxartek. Azken honek Hapa Hapa taldeak lagunduta joko du. Sarrerek 20 euro balio dute eta Motz tabernan jarri dituzte salgai.

Josu Calvo, Hiri Galduak taldearen sortzailea, oso pozik ageri da. «Oso pozik gaude, Poligrafo Fest! jaialdia herrian antolatzen den garrantzitsuena baita, Kalegorrianekin batera. Gainera, Niko Etxartekin jotzeko aukera edukiko dugu».

Zumarragako musikaria Etxarten jarraitzailea da. «Euskal rockaren munstro bat da. Dinosauro bat. Guretzat oso esperientzia polita izango da berarekin jotzea. Adi egongo gara, ea beraiengandik zerbait ikasi dezakegun».

Hiri Galduak taldeak irailean plazaratu zuen Paititi diskoa eta dagoeneko 20 kontzertu baino gehiago eman ditu. Donostia, Sopela, Urruña, Urretxu, Oñati, Antzuola, Beasain, Legazpi, Gasteiz, Igantzi, Aretxabaleta, Durango, Lemoa, Getxo, Lazkao, Bilbao, Santurtzi eta Legorretan jo dute.

Calvoren esanetan, azken bi kontzertuak, joan zen astean Legorretan egin zutena eta bihar Urretxun egingo dutena, «opariak» dira. «Legorretan Liberekin jo genuen, herriko antzokian. Lehen aldiz, elektrikoan jo genuen. Labeaga aretoko kontzertura ondo prestatuta joateko balioko digu. Legorretako eta Urretxuko kontzertuetako irudiekin bideoklip bat grabatu behar dugu».

Hiri Galduak Calvoren proiektu pertsonal bat da eta talderako Urretxu eta Zumarragako beste talde batzuetako hainbat musikari fitxatu ditu: Aitor Carrascok bateria jotzen du, Aitor Urteagak baxua eta Joseba Laskurainek gitarra. Calvok, abesteaz gain, gitarra jotzen du.

Larunbatekoak

Larunbateko kontzertuei dagokienez, Gernikako Arbola plazan izango dira eta sarrera doan izango da. 20:00etan Azkaiter Pelox Rockabilly Riot taldeak joko du, 21:00etan Libek, 22:00etan Mice taldeak, 23:30ean The Kleejos Band-ek eta 01:00etan Señor Nok.

Señor No taldea Euskal Herriko punk-rock talde beteranoenetakoa da. 25 urte daramatzate dagoeneko kontzertuak ematen, baina lehen egunean bezain indartsu ageri dira.

The Kleejos Band Zaragozako taldeak lau disko kaleratu ditu eta oso zuzeneko indartsua du. Libe talde gasteiztarrak bere bigarren diskoa aurkeztuko du: Ilargia erori da. Mice taldea, berriz, Miren Narbaiza eibartarraren taldea da. Napoka Hiria eta Perlak taldeetan jo du eta Urretxura Joseba B. Lenoir gitarra jotzailearekin etorriko da. Azkenik, Azkaiter Pelox Rockabilly Riot Bergarako taldeak 1950eko hamarkadako rythm&bluesa eta rockabillya nahasten ditu.


Bihar dira osatzekoak azken txostena akusazioko zein defentsako abokatuak

Akusazioko eta defentsako abokatuak bihar dira txostena osatzekoak, eta epaiketa astelehenean amaituko dela aurreikusi dute. Guztira, zortzi froga aurkeztu dituzte; horietako bat, gorpuaren autopsia, izango da epaiketako froga nagusia.

Atzo egin zuten Getarian bizi zen Amaia Azkue oriotarraren hilketaren inguruko epaiketaren hirugarren saioa, goizez zein arratsaldez. Akusatuaren lekukoek deklaratuko zuten, tartean, azpeitiar gaztearen neskalagunak. "Normaltasunez" egin zuten saioa, aurreko egunetan defentsako abokatu Miguel Castellsek iragarri zuen moduan. Akusazioko eta defentsako abokatuak bihar dira txostena osatzekoak, eta epaiketa astelehenean amaituko dela aurreikusi dute. Guztira, zortzi froga aurkeztu dituzte; horietako bat, gorpuaren autopsia, izango da epaiketako froga nagusia.

Astelehenean hasi zuten 2011ko Ibai Eder urtegian hilik aurkitu zuten emakumearen inguruko epaiketa. Lehenbiziko egunean deklaratu zuen akusatuak, eta errugabea dela adierazi zuen, bigarren deklarazioan esandakoa berretsiz. Lehenengoa pasa den abuztuaren 17an egin zuen, bere burua entregatu zuenean. Hilabete batzuk geroago, aldiz, atzera bota zuen esandakoa, eta beste pertsona bati egotzi zion hilketa.

Bilbo-Behobia autobidean Zarautz parean dauden kamerek jasotakoak, ordea, bigarren deklarazioa gezurtatzen du. El Diario Vasco egunkariak kaleratutakoaren arabera, pertsona bakarra zihoan autoan handik igaro zenean, eta ez bi lagun.

Haren abokatu Ioanes Labaienek "errugabetasunerako eskubidea" duela nabarmendu zuen herenegun, "kontrakoa frogatu arte". Egun horretan bertan deklaratu zuten Azkueren alargunak, hilotza aurkitu zutenek eta biktimarekin kafea hartu zuten lagunek, besteak beste.

Epaiketa ateak itxita egiten ari dira, epailearen aginduz. Hilketa egotzi dioten azpeitiarra ustez delitua egin zuenean adin txikikoa zenez, haren intimitatea babeste aldera hartu du erabakia.

Atzo, Azpeitiko Bilduk Amaia Azkueren kasua "lehenbailehen argitzea" eskatu zuen. Bestalde, bihar, ostirala, urtebete beteko da Amaia Azkue hilda agertu zela. Horren harira, elkarretaratzea egingo dute 19:30ean hasita, plazan.


KPI igoera orokorrik bako tasak onartu ditu udalbatzak

Gobernu Taldeak udalbatzarrera ekarritako proposamenak 2009ko tasetan %4,2ko igoera proposatzen zuen arren, azkenean ez dute igoerarik egingo.

Bilkura berezia izan da eguaztenean Udaleko aretokoan egin dutena, eta ez ohiko moduan luzatu da Gobernu Taldearen eta oposizioaren arteko eztabaida. Ezker abertzaleko Cobos alkatearen eta jeltzaleen zerrendaburu Buruagaren arteko eztabaidagaia, datorren urtean Udalak askotariko zerbitzuak eskaintzearren atxondarrei kobratuko dizkiezen tasak izan dira. Gobernu Taldeak, Kontsumorako Prezioen Indizearen pareko igoera orokorra azaltzen zuen taula ekarri du. Igoera orokor horri hainbat salbuespen egitea ere izan da Gobernuaren asmoa: batez ere, herritarrek eskuz ordaintzen dituzten tasen zenbatekoak gestioak errazteko borobiltzea.

Gobernu Taldearen proposamena entzun ondoren, krisi ekonomikoa mahaigaineratu eta datorren urterako tasetan ezelako igoerarik ez egitea defendatu du oposizioko bozeramaleak.

Gaia eztabaidatu zuten Batzordean, “isilik geratu eta inolako proposamen konkreturik egin ez” izana egotzi zion orduan Cobos alkateak oposizioari, eta “ikuspuntu demagogiko eta populista” batekin aritzea ere bai. Ordu erdiz eztabaidan jardun eta gero, eta datorren urteko aurrekontuen onarpena garaiz egitea baldintzatuko duela arrazoituta, 2009ko taseta igoera orokorrik ez ezartzea adostu dute zinegotzi guztiek.


Zerga ordainketaren diru laguntzak eska daitezke Lazkaon

LAZKAO // Iaz udal zergetan edo tasetan ordainduaren osotasuna edo zati bat diru laguntza modura berreskuratzeko aukera izango da Lazkaon. Premian daudenek eskatu ahalko dituzte laguntzak. Ohiko etxebizitzako ura, estolderia, zaborra eta hiri lur ondasun higiezinen zergetan ordaindutakoaren %25 eta 100 bitartean itzuliko du udalak. Eskaerak gaurtik otsailaren 25era egin behar dira, udaletxean. Familia unitateko diru sarreren eta kideen arabera zehaztuko dute.


Loteria Nazionalaren sari potoloaren zati bat, Basaurira

Basauri, Almeria eta Madrileko loteria-adminsitrazioetan saldu dute 600.000 euro banatu dituen sari potoloa.

Larunbat honetan egin den Loteria Nazionalaren zozketako sari potoloak, 600.000 euro banatu dituenak, zati bat utzi du Basaurin.

79.961 zenbakiari egokitu zaio sari nagusia, eta Basauri (Bizkaia), Almeria eta Madrilgo loteria-administrazioetan saldu dute.

Bigarren sariak 120.000 euro banatu ditu, eta 79.050 zenbakiak eraman du. Calahorrako (Errioxa) administrazio batek saldu du zenbaki hori.

Loterian bota adinakoa jasoko duten zenbakiak hauexek izan dira: 1, 2 eta 7.


Josito Memoriala lasterketaren V. edizioan izena emateko epea ireki dute

Antolatzaileek jakinarazi dute izena emateko epea ireki dutela jadanik. Internet bidez egin behar da hemen.

Irekita dago Jose Manuel Fernandez Arza "Josito" omentzeko eta gogoratzeko lasterketan parte hartzeko aukera.

Ekainaren 18an iznago da Spiuk eta Kon Sports kirol enpresen sortzailearen omenezko proba eta 10 kilometroko ibilbidea izango du.


Irudietan: Txakolin Eguna Zarautzen

Eguraldiak lagundu ez badu ere, jende ugari bildu da Lege Zaharren enparantzan, Txakolin Egunaz gozatzeko. Lorentxo Portularrume omendu dute, argazkilaritzaren bidez Zarautz eta inguruari egindako ekarpenagatik.


Lekeitioko haur eta gazteen aisialdia dinamizatzeko zerbitzua martxan jarriko dute, berriz ere

Lekeitioko Udalak haur eta gazteei zuzendutako aisialdi zerbitzuaren kudeaketarako proposamenak aurkezteko epea zabaldu du. Dinamizazio zerbitzua kontratatu nahi dute, haur eta gazteen arloko politikak zein beste arlo batzuetako zeharkako politikak ezartzeko eta bultzatzeko. “Zerbitzu berrian haur eta gazteek ekintzak egiteko duten autonomia errespetatu eta sustatuko dira. Bestalde, gaitasun pertsonalak deskubritzea eta bideratzen laguntzea helburu duen zerbitzua ere izango da”, zehaztu du udalak.

Udal zerbitzua Lekeition erroldatuta dauden familiei zuzenduta egongo da, eta L.H eta D.B.H ikasketak egiten ari diren haur eta gazteei eskainiko zaie.

Kideguneko umeak dantzan Gazteguneko areto batean. Argazkia: Lekittoko Aisialdi Taldea

Teilatua. Azken urteetan, Gazteguneko eraikinak, arazoak izan ditu teilatuan. Konponketak ez egitearen ondorioz, itoginak agertu ziren, eta egoera horretan haur eta gazteentzako aisialdi zerbitzua ematea ez zutela bat ere egoki ikusten azpimarratu du udalak. Beraz, Gazteguneko eraikinaren teilatua konpondu nahi izan dute lehenengo, eta orain aisialdi zerbitzua jarriko dute martxan.

2016 amaieran egin zituzten lanak Gazteguneko teilatuan, eta konponketek 39.530,05 euroko kostua eduki dute. Hurrengo urratsa, Gaztegunearen kanpoaldean dagoen igogailua konpontzea izango dela jakitera eman dute. “Urteetan egoera kaskarrean egon da eta segurtasun neurri bezala itzalita dago”. Beraz, 2017an, Gaztegunerainoko irisgarritasuna bermatzeko igogailua konponduko du Udalak, eta horrez gain, eraikin barruan ere beste hobekuntza batzuk egingo dituztela aurreratu dute.

Haur eta gazteei zuzendutako Aisialdi Zerbitzua kudeatzeko proposamenak aurkezteko epea zabalik dago otsailaren 15era arte. Lehiaketaren oinarriak eta informazio guztia www.lekeitio.eus web orrialdean dago eskuragarri.


Gureak Taldeak instalazio berriak inauguratuko ditu Bergaran

Gipuzkoan pertsona ezgaituak lan merkaturatzea helburu duen Gureak Taldeak 2.000 metro koadroko lantegi berria inauguratuko du Bergarako Telleria Industrialdean eguaztenean. 3,8 milioiko inbertsioa egin du pabilioi Gureak Taldeak makineria eta instalakuntzen moldaketetan, Bergarako Labegaraieta Industrialdean duen lantegian.

306 debagoiendar

Gaur egun Gureak Taldean 309 debagoiendarrek dihardute lanean. %90eko ezgaitasunen bat duten pertsonak dira bertan lan egiten dutenak.

134 arrasatear.

92 bergarar.

36 oñatiar.

28 aretxabaletar.

19 eskoriatzar.

Udaleko eta diputazioko agintariak

Inaugurazio ekitaldian honako hauek izango dira:

Iñaki Alkorta, Gureak Taldeko presidentea.

Jesus Mari Elortza, Bergarako alkatea.

Jon Lasa, Eskubide ekonomikoen, Haurren babesaren, Gizarteratzearen eta Enpleguaren Foru Aldundiko zuzendari nagusia.

Hitzarmena GKN Driveline-rekin

Gureak Taldeak hitzarmena sinatu zuen irailean automozio sektoreko munduko liderra den GKN Driveline-rekin. Akordioari esker, 40 lanpostu berri sortuko ditu Gureak Taldeak. Horretarako, Bergarako Labegaraieta industrialdean duen lantegia handitu egin du beste pabilioi berri bat eskuratuz. Pabilioi horretako instalazio berriak inauguratuko dituzte eguaztenean.

Gureak Taldeko industria adarrak GKN Legazpin forjatzen dituzten pieza guztiak berrikusiko ditu, biltegia kudeatuko du eta irteerak prestatuko ditu.

GKN Drivelinek Europako hegoaldean dituen lantegietara egunero 70.000 pieza banatuko dituzte Bergarako lantegitik. Hala, Erresuma Batura, Frantziara, Italiara, Esloveniara, Vigora eta Zumaiara banatuko dituzte piezak. Ondoren, beste planta horietan egingo dituzte mekanizatua eta muntaia.

16 milioi pieza

Aurreikusten dute Gureak Taldeak urtero berrikustea 16 milioi pieza Bergarako lantegian. Horretarako, "inbertsio ekonomiko inportantea" egin dutela adierazi dute Gureak Taldekoek, azpiegitura aldetik eta giza baliabideen aldetik, piezen berrikuspena "fidagarria" izan dadin.

Gureak Taldetik adierazi dute industria adarra berrindartzen hasi dela, krisiagatik moteltze edo geldialdia jasan ostean. Ondorioz, zerbitzu logistikoei dagokienez, merkatuan duten posizioa indartzen diharduela.


Etxean erori den pertsona bat erreskatatu dute suhiltzaileek Matienan

Traña-Matienako Txinurrisolo kalean pertsona nagusi bat bere etxean erori da. Suhiltzaileek zauritua erreskatatu dute eta larrialdi zerbitzuek ospitalera eraman dute.


Antzinako tresnak erabiliz garia jo dute Tertangan asteburuan


Etxe hau alokatu zuten ETAko ustezko hiru kideak

Logela bakarreko etxea hartu zuten Ibon Gogeaskoetxeak eta ETAko ustezko beste bi kideak, Beñat Aginagalde eta Jose Lorenzo Ayestaran. Poliziak etxe barruan zeudenean atxilotu zituen.

Igandean, Cahan-eko herrian (Frantzian), atxilotu zituzten ustezko ETAko hiru kideak nekazal etxe bat alokatu zuten. Antza, Frantziako nekazal turismoari buruzko web orri baten bitartez aurkitu zuten etxea.

Logela bakarreko etxea hartu zuten Ibon Gogeaskoetxeak eta ETAko ustezko beste bi kideak, Beñat Aginagalde eta Jose Lorenzo Ayestaran. Poliziak etxe barruan zeudenean atxilotu zituen.


Emanaldiak, bihartik

Biteriko ikastaroak ere bukaerara iristen ari dira, eta urtean zehar ikasitakoa erakusteko, hainbat emanaldi izango dira aste honetan. Bihar izango da dantza latinoetako ikasleena, eta ostegunean, aldiz, dantza garaikidekoa. Azken hau, arratsaldeko 20:00etan, Biteriko areto nagusian.


Zebra muskuiluaren ale helduak aurkitu dituzte Uribarri Ganboa urtegian

Arabako Uribarri Ganboa urtegian zebra muskuiluaren hiru ale heldu aurkitu dituztela jakinarazi du Uraren Euskal Agentziak. Muskuilu klase horri buruzko lan bat egiten ari ziren bitartean aurkitu dituzte. Araban bertan, Ebro ibaian eta Urrunagako urtegian ere badaude. Bizkaian, berriz, Undurraga eta Mendikosoloko urtegietan eta Arratia eta Ibaizabal ibaietan aurkitu dituzte, oraingoz. Nafarroan ere badago zebra muskuilua. Uraren Euskal Agentziak gogoratu du espezie horrek kalte ekologikoak eragiten ahal dituela.


Nekunamek eta Masudek 2013 arte segituko dute Osasunan

Bi irandarrek 2,5 milioi euroko etete klausula edukiko dute, eta Nekunamek urtez urte berritu ahal izango du

Javad Nekunamek eta Masud Shojaeik Osasunan jarraituko dute 2013ko ekainaren 30era arte. Bi irandarrei datorren ekainaren 30ean amaitzen zitzaien kontratua, baina klubak eta Reza Fazellik, jokalarien ordezkariak, atzo hitzartu zuten bi irandarren kontratua luzatzea. Fazelli herenegun iritsi zen Iruñera, Angel Martin Gonzalez kirol zuzendariarekin elkartzeko. Jose Luis Mendilibar entrenatzaileak argi azalduta zeukan biek atzerritar postua bete arren oso jokalari garrantzitsuak zirela taldearentzat. 2,5 milioi euroko etete klausula izango dute biek, eta, Nekunamen kasuan, 2013tik aurrera ere urtez urte kontratua berritzeko aukera izango du, kirol mailaren arabera.

Nekunamek 30 urte dauzka, bost denboraldi bete ditu Osasunan —bigarren sasoian ia ez zuen jokatu, belauneko lesio larria izan zuelako—, eta ezinbesteko jokalari bihurtu da euskarri postuan. 2.273 minutu jokatu ditu sasoi honetan, 26 partida guztira, eta sei gol sartu ditu. Masudek, berriz, datorren ekainaren 9an beteko ditu 27 urte, hirugarren denboraldia osatu du Iruñean, eta, punta-erdi postuko hasierako berekoikeriak ahaztuta, taldearen jokora egokitzen ari da. 1.191 minutu jokatu ditu denboraldi honetan; hemezortzi partida jokatu ditu —hamalau hasieratik—, eta bi gol sartu.

Bitxia bada ere, Masud saltzeko asmoa eduki zuen klubak aurreko sasoia amaitu berritan. Oso jokalari irregularra izan da Iruñean jokatu duen hiru denboraldietan, eta klubak taldea sendotzeko helburua eduki zuen. Osasunan geratu zen, ordea, azkenean, eta, duela urtebete klubak talderen bat aurkitu nahi zion arren, kontratua erabaki du orain.

Eta neurri batean bitxia da, azken hiru hilabeteak jokatu ezinik igaro dituelako. Ezker hankako bosgarren hezur metatartsianoa hautsi zuen, eta apirilaren 5ean ebakuntza egin behar izan zioten. Haustura erabat osatu aurretik, gainera, infekzioa izan du jokalariak, eta atzo bertan ebakuntza gelatik igaro behar izan zuen berriz ere. Datozen egunak ospitalean igaro beharko ditu irandarrak, eta Martin Gonzalezek atzo argitu zuen hiru bat hilabete beharko dituelako osatzeko. Osasunak uztailaren 12an ekingo dio denboraldi-aurreari, eta, beraz, geroago hasi beharko du lanean.

Martin Gonzalez, oso gustura

Nekunamek eta Martin Gonzalezek prentsaurrekoa eman zuten atzo arratsaldean, eta gustura hitz egin zuten biek. «Azkenean lortu dugu biek Osasunan jarraitzea», adierazi zuen kirol zuzendariak. «Nekunamek ahalegin handia egin du, oso eskaintza onak zeuzkalako. Maite gaituela erakutsi du». Jokalaria bera ere erabat baikor zegoen. «Oso gustura nago Iruñean, klubean, taldekideekin eta zaleekin. Osasunan urte gehiago igarotzeko gogotsu nago; ez diot begiratzen diruari bakarrik. Hemen erretiratu nahi dut». Zaleei loreak botatzeko ere baliatu zuen aukera. «Espainiako Ligan ez dago Osasunako zaleen parekorik. Ikusgarria da».

Irandarraren hitzetan, Osasuna izan da beti bere «lehen aukera». «Kirol ibilbidea hemen amaitzea gustatuko litzaidake». Eta maitasun horretan eragin handia izan omen du Mendilibarrek ere. «Oso pozik nago berekin, eta horregatik ere berritu dut kontratua. Lasaitasuna eman dit».

Bestalde, klubak baieztatu ez duen arren, Natxo Monreal Malagatik gertu dagoela esan daiteke. Espainiarrek bi helburu argi dauzkate: Monrealena bata, eta Ruud Van Nistelrooyrena bestea. Espainiako egunkari batzuen arabera, 6-8 milioi euro ordaintzeko prest legoke Malaga Monreal fitxatzeko.


«Polita izango zen Gipuzkoako Txapelketa behin behintzat irabaztea»

Urtarrilean hasi eta apirila bitarte taldekako Gipuzkoako Txapelketa jokatzen ariko da Villabona Xake Joku Elkartea. Hiru mailatan banaturik dituzte taldeak billabonatarrek. Unai Iraola eta Jose Luis Guijarrok ATARIA-rekin hitz egin dute.

Urte zaharrari amaiera emateko eta berria indartsu hasteko, Villabona Xake Joku Elkartean txapelketa azkarra jokatzen dute. Arratsaldeko partiden puntuak gehitu, eta sari banaketa egin ondoren, guztiak afaltzera joateko ohitura dute. Txapelketako partaideak elkarteko kideak dira, eta horien artean dago Gipuzkoako txapelduna: Jose Luis Guijarro. Txapeldunari, ordea, taldean bertan atera zaio aurkaria. Txapeldunari irabazi dion txapelduna Unai Iraola da.

Hamasei lagun elkartu zarete txapelketan. Elkartean zenbat kide zarete?

Unai Iraola: Guztira 25 bat kide izango gara. Batzuk lanagatik, eta besteak kanpoan daudelako, ezin izan dute elkarteko txapelketara etorri.

Txapeldunari irabazi diozu. Adarra jotzeko aukera paregabea duzu orain.

U.I. : Beti ibiltzen gara oso parean. Gehienetan berak irabazten du, baina aurten niri tokatu zait.

2014ko Gipuzkoako txapelduna, eta bi modalitatetan gainera.

Jose Luis Guijarro: Horrela da. Lehenengo txapela erritmo geldoan irabazi nuen, eta bigarrena partida azkarretan.

Zein da zuretzat bi txapela horien esanahia?

J.L.G. : Urte ona izan dudala. Zorte pixka bat ere izan behar da irabazteko, eta aurkariren baten hutsunea ere gehitu behar zaio guztiari.

Zer esan nahi duzu horrekin?

J.L.G. : Batzuk ez dira aurten aurkeztu txapelketara, eta ezin izan dute jokatu. Ondorioz…

Toledotik etorri zinen Euskal Herrira, Zubietara. Ondoren bihurtu zinen billabonatarren fitxaketa.

J.L.G. : Donostian jokatu nuen lehen aldian, Ernesto Villabonako elkarteko kideak ikusi eta fitxatu ninduen. Niri ongi iruditu zitzaidan, eta ia bost urte daramazkit eurekin.

Zer aurkitu duzu Villabonako Xake Joku Elkartean?

J.L.G. : Jende oso jatorra eta ona: lagunen lagun onak. Eurekin xakean ibili ondoren, ezin dut besterik esan.

Eta billabonatarrok, zer aurkitu duzue txapeldun honengan?

U.I. : Lagun on eta handi bat aurkitu dugu. Talde motibatzaile bikaina da, eta guztiok maila bat gora egin dugu berari esker, bera gorago dagoelako. Beste guztiok hor gabiltza berari jarraitu nahian.

Villabonako taldeak ere Gipuzkoako Txapelketan parte hartzen du talde bezala.

U.I. : Hori da. Une honetan, Gipuzkoako txapelketan, bi mailatan, hiru talde ditugu. Bat ohorezko mailan eta bi bigarrengoan.

Zein da txapelketaren egutegia?

J.L.G. : Urtarrilean hasi eta apirila bitarte luzatzen da.

Eta zuen taldeak nola ikusten dituzue?

J.L.G. : Beheran dauden taldeen helburua gora igotzea izango da, eta lehen mailakoarena, beste urtebetez mantentzea.

Irabazteko konturik ez duzu aipatu goikoetan.

J.L.G. : Aukera baldin badago noski baietz. Polita izango zen taldeka Gipuzkoako Txapelketa behin behintzat irabaztea. Baina pixka bat zaila dela uste dut.

Txapelduna eta txapeldunari irabazten diona taldean izanda…

J.L.G. : Bigarren gelditu izan gara. Urte horiek oso onak izan dira. Baina orohar txapelketan maila oso altua dago, eta ez da erraza izango.

Maila altuko talde horiek zeintzuk dira?

U.I. : Gaur egun, Eibar, Zarautz, Hondarribia, Gros… daude puntaren puntan. Lehiakortasun handia dago, eta egia esan, talde txarrik ez dago.

Nola antolatuta dago Taldekako Gipuzkoako Txapelketa?

U.I. : Liga moduan. Hamaika jardunaldi izaten dira. Talde bakoitzak lau jokalari eramaten ditu. Lehenik joaneko partida izaten da, eta ondoren, itzulerakoa. Jardunaldi bakoitzak taldearentzat lau partida izaten ditu, norbanakoak. Garaipen eta porrot guztiak gehitzen joaten dira.

Partida guzti-guztiak batzen dira amaieran?

J.L.G. : Liga bat da, eta dena batzen da. Jardunaldi guztien amaieran, lehen postuan gelditu dena Euskal Ligara igotzen da. Bi azkenak, aldiz, maila galtzen dute.

Villabonako taldea osatzeko, nola egiten duzue zuen arteko aukeraketa?

U.I. : Normalean, lehen taldean jokatzeko lau edo bost jokalari egoten gara. Beraz, ez da aukeraketa handirik egin behar izaten. Hamaika larunbat jarraian jokatzea ez da erraza, konpromisoak izaten baitira. Hala eta guztiz ere, hutsik ez egiten saiatzen gara. Gustuko afizioa da, bestela ez ginen horrenbeste mugituko.

Zer ematen dizue xakeak?

U.I. : Lehenengo eta behin, taldea dago, lagunekin jokatzea. Ondoren, lehia gogorra egoten da, eta horrek ere motibatzen zaitu, goran gelditu nahi izaten baituzu.

J.L.G. : Nik hasiera batean hobby bezala nuen. Gero ongi moldatzen nintzela ikusi nuen, eta egia esan, gero eta gehiago jokatu, orduan eta gehiago gozatzen dut. Gozatzen ez dudan eguna iristen denean, argi dut xakea utziko dudala.

Sufritu ere egiten da, ezta?

J.L.G. : Bai, batez ere galtzen duzunean. Finean, bizitzaren parte bat gehiago da. Porrotetatik ere ikasi egiten da. Jolas bat da, kirol bat.

Toledon jokatzen al zenuen?

J.L.G. : Bai. Txikia nintzela ikasi nuen. Han ez zegoen hemen bezalako antolakuntzarik. Hona etorri nintzenean, informatzen hasi nintzen, eta dena hobekiago prestaturik zegoela ikusi nuen. Horrek asko animatu ninduen, eta jokatzeari ekin nion. Hemen maila hobetu dudala esan dezaket.


Trebiñuk Araban sartzeko neurri berri bat onartu du

Gaur onartutako testua alderdi guztiek babestu dute, PPk izan ezik, abstenitu egin baita.

Trebiñuko Udalak EAEn sartzeko beste pauso bat eman du, alderdi guztien babesarekin, PPrena izan ezik, eta udalerriak Arabarekin bat egiteko proposamen berria onartu du.

Urtebete pasatu da, hain zuzen ere, Diputatuen Kongresuak Legebiltzarraren ekimen legegilea atzera bota zuenetik. Trebiñu Araban sartzeko ekimen horrek bertako udalerrien babesa zuen.

Proposamen hartan, Trebiñuko eta Argantzungo udalek (Trebiñu osatzen dutenek) gogorarazten zuten herritarrek Burgosetik ateratzearen aldeko borondatea erakutsi dutela 1980an, 1998an eta 2003an onartutako akordioen bitartez.

Gaur onartutako testuak Kongresuari eta Senatuari bakarrik aitortzen die lurraldearen "muga administratiboak aldatzeko eskumena eta ardura".

Ebazpen horrekin, Gaztela-Leongo Estatutuak Trebiñuren desanexioa geldiarazteko duen eskumena saihestu nahi dute.

Gaur onartutako testuak udal talde guztien babesa jaso du, PPrena izan ezik, abestenitu egin baita.


Bergararrek Mokolo Eguna gaur

Bergararrak mokoloak dira askorentzat. Hitzaren esanahiari erreparatuz gero, ez dirudi pertsona bati esan ahal zaion gauzarik politena denik, mokolo-k ergela esan gura du-eta. Baina norbaiten kontra esaten direnak edo jarritako goitizenak umorez hartzea izaten omen da onena, eta, gomendio horri jarraituz, Mokolo Eguna egingo dute bigarren urtez Bergaran.

Aritz Alustiza: "Mokolo izena badugu, mokolo izena dugu; ez da gutxi izen bat izatea!"

Oin arrasto misteriotsuak

Herritar talde baten ekimenez egin zuten iaz lehenengo aldiz Mokolo Eguna, eta, izandako arrakasta ikusita, aurten berriro egitea erabaki dute. Aldaketak, baina, ugariak izango dira.

Egun osoko egitaraua

Aldaketa nabarmenena egitarauan dago; izan ere, iaz iluntzean eta gauean pilatu ziren ekintzak; aurten, aldiz, goizean goiz ekingo diote egunari.

Egitaraua adin guztietako jendeari dago zuzenduta, eta, hala, umeen jokoekin hasiko dute eguna. Mokoloen ekitaldia izango da eguerdian, eta bertan zer egingo duten galdetuta, sorpresa izango dela iragarri dute. 14:30ean, eta Euskal Herrian otordurik gabeko jairik egiten ez dakigun seinale, mokolo bazkaria egingo dute.

Iluntze eta gaur partean, musika doinuak izango dira nagusi; arratsaldean Bad Sound System taldearekin eta gauean Azpeitiko Garraxika taldearen rockarekin eta Dantzadiren berbenarekin. Jaiak etenaldia egingo du 19:00etan; ordu horretan, Korrikan presoen argazkiak eroateagatik inputatuta dauden sei debagoiendarrei babesa emateko Elkartasun Antxintxika egingo dute.

Ekintzak, Munibe plazan

Baina aurtengo Mokolo Egunak izango du aurrekoarekiko beste berrikuntzarik: iaz ekintza guztiak gaztetxean egin ziren, baina aurten kokaleku berria izango dute: Munibe plaza.

Plazan, gainera, karpa bat jarriko dute, eta hantxe egingo dira ekintza guztiak. Era berean, egun osoan irekita egongo den taberna ere jarriko dute karpan bertan. Bada, euria egin edo ez, aurten bustitzekotan, barrutik bakarrik bustiko dira mokoloak.

Bazkarirako 200 txartel

Bazkarirako 200 txartel egon dira eskuragarri herriko hainbat tabernatan. Dena den, txartelik erosi ez duenak bihar izan dezake horretarako aukera: soberan geratu diren txartelak salgai jarriko dituzte.

Egitaraua

11:30: Umeendako jokoak.

12:00: Mokolo ekitaldia eta jarraian triki-poteoa.

14:30: Mokolo bazkaria.

18:00: Bad Sound System eta ondoren poteo-txaranga.

23:00: Kontzertuak Garraxika eta Dantzadi taldeen eskutik.


Jose Luis Alustizaren hitzaldia eta argazki emanaldia bihar

IDIAZABAL // Piriniotan, 3.000 metrotik gorako 212 gailur daude eta Jose Luis Alustiza idiazabaldarrak guztiak igo ditu. Piriniotako hiru milakoak izenburupean, hitzaldia eta argazki emanaldia egingo dute bihar, asteazkena, 19:00etan udaletxeko areto nagusian. Bestalde, etzi, osteguna, mendiko argazkien emanaldia egingo dute, udaletxeko areto nagusian, 19:00etatik aurrera.


Bengoetxea VI.aren erritmo bizia gehiegi izan da Saralegirentzat

Iraupena. Partidarena 51.21; jokoarena 10.34.

Pilotakadak. 253.

Saketik. Saralegik 1; Bengoetxeak 1.

Markagailua. 0-1, 1-1, 3-1, 3-3, 3-18, 5-18, 5-21, 8-21 eta 8-22.

Bestelakoak. Sarrera ona Donostiako Atano III.a pilotalekuan, mila ikusleak ez ziren urrun. Dirua nabarmen irten zen Bengoetxea VI.aren alde (100-30i).

Jaialdiko beste partidak. Titin-Zabaleta 22; Aritz-Lasa Merino II.a 2. Olazabal 22; Apezetxea 5.

Oinatz Bengoetxea sasoi betean iritsi da lau t'erdiko txapelketara, eta iaz izandako hobekuntza urte bakarreko kontua ez dela izan erakutsi zuen atzo Donostian. Leitzarrak ito egin zuen Ekaitz Saralegi, pilota ondo mugitu eta aurkari alde batetik bestera korrika ibilaraziz. Amezketakoa zuloak uztera behartu zuen, eta ondo baliatu zituen partida 17-0eko partzial batekin erabakitzeko. Irabazleak Mikel Idoate izango du aurkari hurrengo astean.

Atanoko ikusleek gozatu egin zuten hasieran. Lehen tantoak ikusgarri eta oso gogorrak izan ziren (3-3). Ordurako 92 pilotakadak joak zituzten. Bi aurrelariak katu borrokan sartu ziren eta Bengoetxeak ireki zuen lehen tartea (3-6). Bederatzi tanto baino ez jokatuak, eta 121 pilotakada. Partidak 253 izan zituen guztira, beraz ia erdia jo zituzten hamar minututan.

Erritmo horrek ahalegin fisiko handia eskatu zien biei eta Bengoetxeak hobetu eutsi zion tratuari. Sakea hartu eta agintzen hasi zen. Sotamanoz sartuz eta botera bizi jokatuz erritmo izugarria eman zion partidari. Saralegi saiatu zen defentsan, baina aurkariak ez zuen errukirik izan. Galtzaileari ezin zaio gogo faltarik leporatu, baina Bengoetxeak errematean ere egun ona izan zuen eta 3-18ra joan zen kolpetik.

Saralegik ernegatuta bukatu zuen, Urrutikoetxearen aurka irudi sendoa eman eta Titini eroso irabazi zion pilotari hartatik urrun ibili zen Atanon. Sakea berreskuratu beharra zeukan aurkako tanto aldea itxuratzeko eta arriskatu egin zuen. Orduan ere ez zuen zorterik izan, zazpi huts egin zituen guztira, eta bere atsekabe aurpegia adierazgarria zen. Azken txanpan baino ez zuen emaitza atondu, eta bukaeran ez zion aitzakiarik jarri porrotari.


Ariztondok azalpenak eman beharko ditu ‘Antxustegi’-ren harira

EH Bilduk eskatuta, gaur goizean, Bizkaiko Batzar Nagusietan agerpena egin beharko du Miren Josune Ariztondo Bizkaiko Foru Aldundiko kultura diputatuak. Hain zuzen ere, Antxustegi baxura ontziaren inguruko azalpenak eman beharko ditu.EH Bilduk zalantzan jarri ditu Josune Ariztondok iaz egin zituen adierazpen batzuk. «Informazioa eskatu eta behar baino beranduago helarazi diguten informazioaren arabera, Batzar Nagusietan Ariztondok egin zituen baieztapen asko ez datoz bat».Zalantza horien kontura eskatu dute gaurko Ariztondoren agerraldi publikoa. «Itsasontziaren gaineko informazioari buruzko, bertan gastatutako diruari buruzko eta hartan egindako mantenuari buruzko azalpen zehatzak ematea exijitzen dugu».Berri pozgarriaSalba dezagun Antxustegi plataforma kideak pozik agertu dira berriagaz. «Arazoa lehenbailehen konpontzea nahi dugu. Egiak argitarata irtetzea besterik ez dugu eskatzen».EH Bildu Antxustegi egurrezko ontzi ondarrutarra Bilboko Itsasadarren dagoen Itsas Museotik kentzeko erabakiaren aurka agertu da beti. Parlamentuak Eusko Jaurlaritzari Antxustegi itsasontziaren inguruko azterketa egiteko eskatuta dauka, eta momentuz, ez dute kenduko. «Itsas ondarea den legez; era berean, bere mantenua eta konponketak egin beharko ditu», adierazi dute EH Bilduko ordezkariek.


Amubieta eta Aldalur txapeldunak Hernanin

Joan den asteburuan Hernaniko Plaza Berrin Gazteen Arteko Dantza Txapelketa jokatu zen

Bigarrenak ere azpeitiarrak izan ziren, Axier Ibarguren eta Garazi Gurrutxaga


Gabirian Leharrei mendi lasterketa jokatuko da bihar, Kopako 3. proba

Gabiriako II. Leharrei mendi lasterketa bihar jokatuko da. Goierriko Trail Kopako hirugarren proba izango da. 24 kilometro luze eta 1.300 metroko desnibel positiboa du. Distantzia luzea soilik —trail deritzona— izango du, ez motzik. Karrera 09:30ean hasiko da, eta irabazlea 11:30 inguruan helmugaratzea aurreikusten da (iaz 2:04:53 ordu egin zuen txapeldunak).

Iazko ibilbide bera izango du, aldaketatxo batekin: Otañu gainean aurrerago segiko dute, hurrengo muinoraino; 200 bat metro gehiago dira. Edari postua ere jarriko dute Otañun. Denera zazpi anoa gune dira, bidean sei.

Lasterkari kopuruak sabaia jo du aurten ere, nahiz eta izen-emateak erritmo mantsoagoa izan duen. 200 lagun daude inskribituta; emakumezkoak, 9. Tartean dira iazko irabazle Juanjo Igartzabal aztiriar-zumarragarra eta Laida Elizegi zaldibiarra. Goierri Trail Koparen lider Igartzabal bera dator, gizonetan; emakumeen lider Elena Calvillo ere Gabirian izango da.

Sariak, sailkapen nagusiko aurreneko hiruna gizonek eta emakumeek jasoko dituzte: makila tailatua irabazleei, Leharrei probaren zurezko marrazkia, gazta eta lore sorta bana.

Learregi aldapa deritzona —azken kilometro pikoa, Agerreko askatik kaskora— azkarren igotzen duenak, bestetik, Ternuaren jaka berezia jasoko du. Barrenera 3 orduan iritsi behar da.

Zozketa eta opari gehiago

Partaideen artean, bestetik, hainbat opari zotz egingo dituzte: kaxa bat txakolin, bi lagunentzat marisko jana, ile-apaindegiko bi bonu, gazta, kirol masajea, lau motxila, sei urontzi…

Partaideek dortsala, txipa eta lasterkariaren poltsa gaur (18:00-20:00) edo bihar (08:00-09:00) jaso behar dituzte, Gabiriako kultur etxean.

Korrikalarientzat dutxak Alkainburu frontoian izango dira, mistoak: bertako aldageletakoak eta jarriko duten modulu bat.

Bihar, kotxeen zirkulazioa moztuta egongo da plaza pa-rean, frontoi aldetik bideratuta.


Gizonezko bat hil da etxean sutea piztuta, eta bi artatu dituzte

OLABERRIA // Herenegun 18:00ak aldera Olaberriko Ihurre auzoan gertatu zen sutean 54 urteko gizonezko bat hil zen. Arcelor Mittal enpresako langilea zen, Madrilgoa. Bakarrik zegoen Jose Maria Aristrain kaleko etxebizitzan, hirugarren solairuan. Egongelan piztu zen sua eta etxean zabaldu zen. Blokeko beste bi bizilagun, emakume haurdun bat eta haren alaba, Zumarragako Ospitalean artatu zituzten kea arnasteagatik.


Igeldoko zerbitzuaren maiztasuna areagotuko du Dbusek

Dbusek aldaketak egingo ditu Igeldoko 16. linean. Ekainaren 1etik aurrera zerbitzua maiztasun handiagoarekin emango dute, ohiko erabiltzaileen eta turista zein bisitarien garraioa errazteko. Iaz bezala, irailaren 30era bitarte iraungo du zerbitzu bereziak.

Zerbitzuaren maiztasuna 10:05etik 21:05era handituko da, eta 20 minutukoa izango da denbora tarte horretan. Udako ordutegiak, berriz, ekainaren 23tik aurrera jarriko dituzte abian. Abuztuaren 31ra arte, 16. lineak zerbitzu gehiago emango ditu Gipuzkoako plazatik, 23:00etan eta 0:00etan beste bi irteera gehiagorekin.

Bestalde, ekainaren ekainaren 23tik abuztuaren 31ra arte Igeldo auzoak autobus zerbitzua izango du gauean, ostiral, larunbat eta jai bezperatan, B7 Igeldo Gautxoriarekin. 1:00etan eta 2:00etan aterako da Bulebarretik, eta Kontxa pasealekutik joango da zuzenean Igeldoraino eta Kanpineraino.

Urgulleko mikrobusa

Ekainaren 1ean ere Urgull mendira igotzeko mikrobus zerbitzua abian jarriko du Dbusek, 39 Urgull linearekin. Ekainaren 22ra bitarte, zerbitzuak larunbatetan eta igandeetan emango dira, baina ekainaren 23an zerbitzuak egunero ematen hasiko dira. 30 minuturo izango dira goizeko 11:00etatik 13:30era, eta arratsaldeko 17:00etatik eta 20:00etara.

Urgullerako zerbitzuaz gain, mikrobus honek Bretxa eta Pasealeku Berriko aparkalekuen arteko garraio publikoko konexioa dakar. Uztailean eta abuztuan ere egunero emango da zerbitzu hau, Aste Nagusian eta aurreko eta ondorengo egunetan izan ezik, Pasealeku Berriko barraken instalazioa dela eta. Irailean zerbitzua asteburuetan izango da berriz ere, estropadetan izan ezik.


Saharan erreferenduma egitea "betiko" baztertu du Marokok

Sahararren artean independentziaren galdeketa egitea «behin betiko» arbuiatu duela esan dio Mohamed VI.a erregeak NBEren ordezkariari.


«Botereak intelektual asko irentsi ditu, baina ez bortxaz: diruz»

Pentsalariaren izendapenari ez dio txera handirik. Pentsatzeko tresnak eskura izatea da bere buruari aitortzen dion ia balio bakarra. Sarien mundua «arrotza» zaio, baina bi garrantzitsu jasoko ditu asteon. Atzo lehena.

Ostegunean jasoko du Joxe Azurmendik (Zegama, Gipuzkoa, 1941) Eusko Ikaskuntza-Euskadiko Kutxaren Humanitate, Kultura, Arte eta Gizarte Zientzia saria. Atzo arratsean jaso zuen euskal liburugintzaren inguruko bost elkartek —Euskal Editoreen Elkartea, Euskal Idazleen Elkartea, Euskal Irudigileen Profesionala, Euskal Itzultzaile, Zuzentzaile eta Interpreteen Elkartea eta Galtzagorri Haur eta Gazte Literaturaren Elkartea— ematen duten Dabilen Elea saria, Donostiako Viktoria Eugenia antzokiko Klub aretoan. Osasun arazoak izan ditu, baina biziberrituta dabil azkenaldion. Urrian plazaratu zuen Barkamena, kondena, tortura. Estatua kontzientzien kontrolatzailea saiakera, Elkar etxearekin. Urteko hirugarren argitalpena du. Azken lan horretatik abiatutako solasak haren ibilbidearen nolakotasuna izan du epilogotzat.

Estatua kontzientzien kontrolatzaile moduan azaltzea da liburuaren tesi nagusia. Estatuak Elizaren funtzioa betetzen du egun, diozunez. Eta Elizaren aurretik? Beti egon al da kontzientziaren kontrola egin duen egituraren bat?

Bai. Boterea dagoenez gero beti egon da kontzientzien kontrola. Nik Eliza eta Estatua aipatzen ditut aro modernoari aipamen egiteko. Erdi Arotik irten eta lehen aldi batean Elizak egin zuen kontzientzien kontrola, eta gero Estatuak bere gain hartu du langintza hori. Kontzientziaren kontrolaren intentzioa betikoa da. Erromak Galia konkiskatu zuenean, Zesar enperadore zela, ez zuen soilik armekin menperatu; kontzientziak ere menperatu nahi izan zituen. Eta zer egin zuen? Erroma jainkosaren eta Inperatore jainkosaren aldareak sortu. Galiar tribuetako buru guztiak aldare horretara joan eta ohore egitera behartzen zituen. Hori da kontzientzien kontrolaren seinale argi bat, esaterako.

Eta etorkizunean? Askok diote egun boterea ez dutela estatuek, baizik eta egitura supranazional ekonomikoek. Baita kontrolatzaile modura ere?

Boterea daukanak jarraituko du izaten beti kontzientziaren kontrola. Gero ere hala izango da. Gaurko estatu nazionalen gainetiko botereak sortzen ari dira, dudarik gabe. Botere ekonomikoak badira jada gaur egun. Orain, botere horiek ez dute zuzenean gidatzen kontzientzien kontrola. Bitartekoak dituzte horretarako. Izan daitezke, adibidez, hedabideak, eta badira.

Eta zein tresna izan ditzake kontzientziak, baldin eta baditu, kontrol horri muzin egiteko?

Uste dut ez dagoela ihes egin beharrik. Gizarteak behar du kontzientziaren kontrol modu bat, koherentziarik eta homogeneotasunik edukiko badu. Egon behar du kontzientzien gidaritza batek. Problematikoa izaten hasten da hori inbasio bat bihurtzen denean. Beti da dominazio tresna bat, baina gizakion arteko harremanak dominazio bat dira, baita maitasun harremanak ere. Ez da arrazoizkoa edozein dominazio formaren kontra egotea. Nork bere burua ere dominatu behar du. Zer egin litekeen? Lehenengo, kritiko izan, eta bigarren, oso garrantzitsua da kritiko izan nahi duen jendeak elkarteak sortzea. Gogoeta beti taldean egiten da, lagunartean egiten da. Oso indibidualki kontzientzia kritiko bat garatzen duen pertsonarik egongo da ehun urtean behin edo, baina ez da oso normala. Eta, hirugarren, boterearekiko beti mesfidantza bat edukitzea. Konfiantza bat eduki beharra dago, baina %60 izan dadila mesfidantza eta %40 baino ez konfiantza.

Bakea ala garaipena izeneko atalean, zera diozu: «Garaipen eta galpenarenak ez dirudi oso arrazoizkoa, eta batez ere baztertu beharreko diskurtsoa ematen du bakea nahi bada». Irabazteko grina adierazten duten adibideak alderdi espainiarzaleenak dira batez ere. Ezker abertzaleak ere ez al du garaipenaren kontzeptuaren aldarria egin sarri?

Politika talde batek garaitzea eduki behar du helburu gisa. Oposiziorako bakarrik den talde bat ez da jada talde politiko bat. Talde politiko bati exijitu behar zaiona da programa bat edukitzea gutxi-asko zehaztua haren eginkizunetarako, eta helburu batzuk definituak edukitzea. Hori talde kritiko batek ez du derrigor eduki beharrik. Eduki ditzake ideia lauso batzuk, eta aski du horrekin. Garaipena, berez, ez dago kondenatzerik, baina bakeaz hitz egiten ari garenean eta komunitate baten etorkizunari buruz hitz egiten ari garenean, kontuan izan behar da faktoreak ez direla hain luze gabekoak izaten. Une bateko garaipenak ez du nahitaez garaipena adierazten. Azken gerra (1936) kontuan hartuz, porrot militarrak kasik garaipen moral bat adierazi izan zuen euskal abertzaletasunarentzat. Hori askotan gertatzen da historian. Garaipen militar batek, luzarora begira, ez du adierazten gauza handirik.

Garaipenaren kontzeptua beste esparru batera eramanez, pentsamenduaren eta eztabaida dialektikoaren mundura, ez al da egun gehiago nagusitzen nork bere arrazoiarekin irabaztea, eta ez horrenbeste iritzien kontrastea bilatzea eta hortik beste leku batera iristea?

Eztabaida dialektikoan ere neurri bateko garaipena lortzen saiatzen da, norbere ideien onarpen soziala, eta badira halako garaipen batzuk, irabazten diren kontu batzuk. Hain zuzen, menperatua dagoenak saiatzen da ez menperatua izaten; beraz, garaipen modu bat lortzen saiatzen da. Boterea irabaztea, ordea, ez da nahitaez interesgarria. Historian posizio hori oso aldagarria izaten delako.

Hala ere, dialektika intelektualean itsuegi ez al dugu jokatzen , norberak bereari eusteko gogo hutsez?

Egia da gizartea polarizatua dagoela: A versus B. Nik neure burua jarri nahi dut ez A eta ez B dagoen leku batean; gizartean, gehiengoa ez dago ez A-n eta ez B-n. Batetik edo bestetik hurbilago dago, baina ez dago guztiz identifikatua. Beraz, bere posizioa pentsatu behar du. Horrek ez dauka derrigor garaipen batean pentsatu beharrik. Askotan garaipen bat deseatuko du, baina seguru asko oker ibiliko da. Zeren momentuko irabazte horrek ez du luzarora gauza handirik esan nahi. Luzarora begira interesgarriagoa da atxikimendu batzuk, pentsamendu batzuk zabalduz joatea, eta horiek egin dezatela beren bidea. Kristautasuna da adibide bat. Kristautasunak porrotez porrot irabazi du Europako kultura guztian. Eta justiziaren gure kontzeptuak ere hala irabazi dira, eta demokraziarenak ere bai.

Barkamena eta kondena aipatzen dituzu izenburuan. Zenbaitentzat ezinbesteko kontzeptuak dira gizartean aurrera egiteko. Zuretzat, ez horrenbeste. Kontzeptu horiek testuinguru egokian kokatzea da gakoa?

Bai. Nik uste dut barkamena, damua eta gisakoak eztabaida publikoan ez direla erabili behar. Horiek espazio indibidual, intimo edo pertsonalerako gelditzen dira. Eta moralerako baino gehiago, testuinguru erlijiosorako, terminoaren zentzurik positiboenean, gaur egun ohitzen ari baikara erlijioari zentzu negatiboa bakarrik ematen. Erlijioak gizarteari eman diezazkioke kontzeptu horiek, barkazioarena eta damuarena, baina ez inoiz inori exijitu. Egin nahi duenak oso ondo egiten du, eta ekarpen handi bat egiten dio gizarteari. Absurdorik absurdoena da, ordea, norbaiti eskatzea eska diezaiola barkazioa beste bati. Eta hark erantzuten dio «ez dizut barkatzen». Biak ipini ditugu egoera ezinezko batean. Eta horretara eraman dituena doilorra da. Edozeinek du eskubidea ez barkatzeko, baina orduan zentzurik ez dauka barkamena eskatzeak ere.

Aipatzen duzun hirugarren kontzeptua tortura da. Zientzia teknika baten pare jartzen duzu.

Gaur torturaren erabilera programatua da, zientifikoki ikertua da, nola egin eta nola antolatu ez dadin inoiz demostratua izan. Hori Estatuak antolatua dauka perfekzio guztiarekin. Torturarena garrantzitsua da duen kontraesanarengatik: Estatuak debekaturik duen jarduera bat da, eta estatuak berak egiten du. Gainera, zientifikoki programatua egiten du; ez da eskuek ihes egiten diotelako. Horregatik da absurdo politiko bat. Ez dut esan nahi absurdo moral bat denik, eta humanoa... Ari naiz absurdo politiko batez...

Eta hori dena sistema demokratiko baten izenpean. Balio handiegia ematen zaio demokraziari ala edozer sar litekeen kaxa bilakatu dute?

Gertatzen zaiguna da orain demokratikoa esaten diogula edozer gauzari. Estatu batek bere burua demokratiko deitzen du eta demokratikoa da. Ezagutu ditugu demokrazia popular batzuk euren buruari demokratiko deitzen ziotenak, eta jakin dugu, edo lehen ere bagenekien, estatu komunista batzuk edo Afrikako errepublika batzuk, esaterako, erabat tiranikoak izan direla. Espainiako demokrazia ere demokrazia turko bat da. Demokrazia izateko asko falta zaiona.

Kritiko zara oro har egun intelektualek duten jarrerarekin.

Bai, baina bereizi egingo nuke. Lehenik, mundu guztian intelektualek egun ez dute garai batean euren buruari aitortu zioten rol heroiko eta salbatzaile hura, ikusi dutelako rol hori bere gain hartu zuten denboran hanka sartu zutela milioi bat aldiz. Bigarren, badago Europa guztian noraez moduko bat. Mendebalde guztian. Ez dakigu nora joan. Murruaren erorketak, komunismoaren desagertzeak, desorientazio ikaragarria eragin du. Orain urte gutxi batzuk arte, Espainiako Estatuan intelektual guztiek euren burua ezkertiartzat eta komunistatzat zuten: orain begiratzen duzu nora joan diren, eta konturatzen zara oportunista hutsak direla. Ikusten dugunean zein ibilbide izan duen hainbat intelektualek, zeinak garai batean oso puntan egon ziren, progreak guztiak, baita euskaldunen bat ere... Oso kritikoa naiz horiekin, botereak irentsi egin baititu. Intelektual asko botereak zerbitzaritzat hartu ditu, baina ez bortxaz: diruz.

Intelektualaren galbide nagusia botere nahia da?

Intelektualak ez du boterea nahi. Boterera arrimatu nahi du, eta, beraz, boterearen itzalpean bere estatusa lortu, eta abantailez gozatu, erantzukizunik gabe. Hori fenomeno orokor bat bihurtu da gainera.

Zer du egun pentsalariak pentsatzeko?

Pentsalaria hitz ikaragarria da. Benetan pentsalaria da gaixo dagoena eta bere buruari bizitzaren zentzuaz galdetzen ari zaiona... Eta gero ofizioa daukatenak daude, eta erraztasuna daukatenak, pentsamenduaren historiako materialarekin lan egiten dutelako, eta gogoeta batzuk egiteko aukera dutelako. Hori pentsalari bat da? Ez dakit, baina ez beste edozein baino gehiago. Pentsalari profesionalak pentsatzeko dauka edozer gauza; bakarrik berak jakin behar du nola lerratu den gizartean. Aukera bat egin du jende batena, edo klase sozial batena, edo hizkuntza batena, eta jende horrekin inplikatu da, eta horren zerbitzura dagoen edozein gogoeta egin dezake, horren bidaide baita. Ez du izan behar, hala ere, alderdi baten zerbitzaria, nahiz eta izan daitekeen hori ere, jende batena baizik. Alderdi baten zerbitzaria bada, argi izan dezala hori dela eta horretan ari dela.

Zuk zeuk behin baino gehiagotan adierazi duzu aurretik beste batzuek ekindako bideari jarraitu baino ez duzula egin. Pentsatzeak ere ez al dauka ezinbestean norberaren ekarpenetik zerbait?

Ni euskal mundura iritsi nintzenerako planteamendu garrantzitsuenetakoak eginda zeuden. Txillardegi da, nire ustez, bide urratzaile nagusia, eta intuizio erabakigarri guztiak eduki dituena. Harekin hasten da martxa bat, gerra osteko euskal munduaren belaunaldia. Horrek ez du esan nahi gero bakoitzak ez duela ekarpenik egiten. Hori filosofiaren historian oso ondo ikusten da. Beti egoten dira bide urratzaileak, aitzindariak, ideiak botatzen dituztenak, eta gero ideia horien garapen sistematiko bat egiten dutenak datoz, lanketa sakona eta koherentea egiten dutenak.

Bi sari garrantzitsu jasoko dituzu asteon. Lehenengo garaipenaren kontzeptua gogora ekarriz, garaipentzat dituzu sariok?

Lotsa ematen dit esateak ere baina... Nola kontziliatu naiz sariekin? Niri mundu hori arrotza egiten baitzait berez. Ez dakit zergatik ematen diren sariak. Badaukate alderdi argi bat, ekonomikoa. Baina, bestela, ez dakit zertarako diren. Nire interpretaziotxoa hau da, nahiz eta arraroa izan litekeen. Lehen esan dugu beti belaunaldi baten barruan meditatzen dugula, eta nik Txillardegirengandik abiatu ziren planteamenduei jarraitu diedala. Pixka bat sinplifikatuz, Euskal Herrian lehen zegoen giroan beharbada Txillardegiri ezin zitzaion eman saririk. Ezin zitzaion onarpenik egin belaunaldi batek ekarri duen berrikuntzari, kritikari. Eta, orain, batetik, giroa baretu egin da Euskal Herrian, eta, bestetik, neu deserosoa bai, baina garrasilari bat ere ez naiz... eta, beraz, belaunaldi baten onarpenari emandako sariak izan daitezke, eta niri tokatu zait rol hori jokatzea. Nire liburuak irakurri dituen edozeinek daki erabat kokatzen direla, den-denak, Euskal Herrian azken urteetan egin diren gogoeten barruan, eta horko problematikaren barruan. Nire obrak ez du zentzurik testuinguru horretan baino, eta, beraz, horri ematen zaio saria. Eta ez diot neure ekarpenari meriturik kendu nahi, baina meritu hori hortxe dago, hor gogoetatu izatean.

Eusko Ikaskuntzaren sariko epaimahaiak «deserosoa» eta «argitzailea» zarela adierazi zuen. Ez dira premisa txarrak pentsalari izateko...

Deserosoa baldin banaiz da tokatu zaigun garaia hala delako. Gu gizarte erabat kontserbatzaile itxi batetik gatoz, eta hori puskatu denean edo puskatu dugunean hasi gara krisi horretaz gogoeta egiten. Eta gogoeta hori sakon samar egin nahi baduzu, deserosoa suertatzen zaio krisi horren aurrean soluzio erraza hartu duenari, hau da, dena pikutara bota duenari, eta deserosoa egiten zaio krisia egon arren lehengo posizioetan geratzen denari. Nire saio guztia izan da, hain zuzen, lehengo pentsamendua haustea, baina ez horretan uztea, baizik eta berriz pentsatzea egoera guztia, eta orduan berriz pentsatzen dut abandonatu zutenen egoera ere, baita benetan zalantzan jarri eta eztabaidatu gabe beste soluzio batera salto egin dutenena ere. Nik salto hori justifikatu egin nahi dut, eta, beraz, kritikatzen ditut, halaber, salto hori argumenturik gabe eman dutenak. Ni neure pentsamendua ezer ezkutatu gabe azaltzen saiatu naiz, ahalik eta sinpleen. Zerbait gorrotatu izan badut, teatralitatea gorrotatu dut, edo enfant terrible edo enfant horrible batzuen jarrerak. Ezin ditut eraman.

Alegia, kritikoa izan liteke naturaltasun batetik?

Nik uste dut kritikoa naturaltasun batetik bakarrik dela kritikoa, eta bestea garrasilaria dela.

“Konbentzituta nago benetan aparato politiko txiki bat beti hobea dela aparato erraldoi bat baino”

Irakurri dizut nazioaren kontzeptuaren inguruko bi ikuspegiren gainean lanean ari zinela. Horretan diharduzu oraindik ere?

Bai, horrekin jarraitzen dut eta espero dut noizbait bukatuko dudala. Aspaldian hasi nuen lana da. Renanen nazioaren bi kontzeptu horiek aztertzen nabil. Nik ukatu egiten dut banaketa hori. Ez daude nazioaren bi kontzeptu, nazioaren kontzeptu bakarra dago. Erabilera diferenteak daude, segun eta zein momentu historikotan, ze interesetatik eta abar eta abar. Nazioaren kontzeptua bera ez da estatikoa, aldatuz doa, beste edozein kontzeptu bezala. Dualismo erabiltzen da, eta Espainian Frantzian baino askoz ere gehiago, nazioaren kontzeptu bat a priori kondenatua edukitzeko. 'Hori erromantikoa, arrazista eta abar da' esateko. Eta, bestea, nazioaren kontzeptu liberala, arrazionala, zibikoa da. Hori da ona. Hau da, nazionalismo espainolaren nazio konzeptua ona da. Eta haren kontra doan dena da erromantikoa, arrazista... Mekanismo polemiko bezala ulertu liteke hori, baina mekanismo intelektual bezala zerrikeria bat da, eta batere funtsik ez duena.

Eta nazioaren kontzeptuarekin loturik joango da estatuarena ere...

Frantziako iraultzaz gero nazioaren kontzeptua estatuarenarekin identifikatzera jotzen da. Estatuak beretzat apropiatu du nazioaren kontzeptua, eta monopolizatu nahi du. Besteak ez dira nazioak. Estatuaren kontzeptua inplikatua gelditzen da eta estatuaren interesetan diluitzen da baita ere nazioaren kontzeptua. Nazioa afirmatzen duena, Estatuari aurrez aurre, hizkuntzarekin eta abar, deklaratzen da XIX. mendeko retrogrado eta irrazionaltzat.

Estatuaren kontzeptua zenbaitek dioen moduan gainbeheran ikusten duzu?

Bai. Pentsatu behar da Estatuaren kontzeptua modernoa dela. Estatua esaten dugun formulazio politiko hori monarkiaren forman sortu da Erdi Arotik gora. Beraz, konkistaz, zapalketaz, odolaz, ezpataz eta hilketaz formatu dira Estatu guztiak. Gero euren buruak deklaratu dituzte demokratikoak edo nahi dena, baina bortxaren produktu hutsak dira. Bortxaren monopolioaren espazioak. Horiek gaindituta daude, premia ekonomikoek beraiek gainditu egin dituzte. Baina gaindituta daude teorian, ze eusten diote ahal duten guztian, eta batez ere botere politikoaren forman. Ez dago ezer nazionalistagorik gaurko estatuak baino, eta Espainiako estatua edo Frantziakoa beste edozerren gainetik.

Eta euskal estatuaren aldarriak ze leku dauka testuinguru horretan?

Ba, Luxenburgo bezain egoki egon liteke, ezta? Dena ez da Bruselan kontzentratu oraindik. Eta boterearen elementu asko Bruselan kontzentratu ahala galtzen dute gaurko estatuek botere hori. Guk beharko genukeena da Bruselan kontzentratzen ez den hori guk geure etxean administratzea edo gobernatzea, eta ez derrigor Madrildik. Bestela geratzen zaizkigu Brusela eta Madril aurretik. Urte asko daramatzat Alemanian bolada luzeak bizitzen. Eta ikusten dut nola alemanek beti begiratzen duten Herbehereetan eta Danimarkan egiten dutena. Eta sartu zait buruan estatu txiki bat izatea bezalakorik ez dagoela, sozialki ongi antolatzeko, esperimentatzeko, gerra zibilik gabe esperimentu sozialak egiteko. Konbentzituta nago benetan aparato politiko txiki bat beti hobea dela aparato erraldoi bat baino. Eta aparato erraldoiak hobeak diren kontuetan, amore ematen da, eta beste batekin batu, baina horietan bakarrik.

Elkarrizketaren bertsio osoa, www.berria.info webgunean dago irakurgai.


Herriaren esku dago

Aupa, irakurleok, gaur adiskide berriarekin natorkizue, izan ere Balerdi jaunak ezin izan dit sokatira honetan lagundu. Gaur Zumeta jaunarekin partekatuko dut ataltxoa.

Zumeta jaunari soka bere aldera eramaten lagundu nahi diot. Bion esku dago, soka, nahi dugun tokira iristea, zuen kontzientzia edo gogora bada, hobe.

Gure Esku Dago, herri ekimen bat da. Herritar talde batek osatua eta gauzatua. Ez da alderdi edo instituzio bat. Herritar talde honen helburua euskal herritarrok herri bezala izan dezakegun etorkizuna erabakitzeko eskubidea izatea da.

Zer gertatzen zaigu, hortaz, bizi garen herri hauetan, Aian eta Orion? Ezjakintasuna ote? Beldurra? Edo ezjakintasun beldurgarri bat, hots, utzikeria edo nagikeria izan liteke. Ustez, demokrazia batean bizi gara, lasai hitz egin eta lasai adierazi ditzakegu gure ideiak, eta hara non, herritar talde batek herriari zer izan nahi duen galdetzeko aukera eman nahi dionean, herriak bizkar ematen dion.

Gogoan ditut, ez ziren aspaldi izan, Iruña eta Durango arteko giza katea, edota euskal hiriburuetan egin ziren hainbat ekitaldi , oihal josteak tarteko. Zeinen politak eta ze indar erakusketa. Baina gure herrietan, ustez, lan gutxiago eskatzen duten ekimenetan, oihartzuna oso xumea izan da. Gure herrietan, eta ez naiz ari errietan, ez dago, nonbait, herritartasuna edo erabakitzeko eskubideagatik kezkarik. Poztuko nintzateke oker banago, baina oker ez nagoen susmoak ditut. Noiz izan du Euskal Herriak hau baino aukera politagorik? Herriak, herritarrek hala erabakita, erabaki dezake etorkizuna, ozen esan zer izan nahi duen etorkizunean. Beldur naiz ordea, adiskidea, herritar batzuen amets eta lanek herriak bizkar emanda amaitu behar ote duten.

Kaixo, adiskideok, Arregi jaunak esan digun bezala, gaurkoan neu nator sokari beste aldetik eustera. Esan beharra daukat arkatza eta paperaren herri kirolean ez naizela oso iaioa, baina saiatuko naiz euskaldunek aurten Herbeheretako goma gaineko munduko txapelketan emandako maila ematen. Bejondeizuela!

Nik, Gure Esku Dagoren ekimena gertutik jarraitzen ari naizen heinean, esan beharra daukat gai honen inguruan jendea hotz antzean sentitzen dudala, bai Aian, bai Orion. Guk ez ote dugu asmatu jendearengana iristen? Edo jendeak pentsatzen du, zuek egin eta ni joango naiz egunean bozkatzera eta kitto!

Gure Esku Dago gora, Gure Esku Dago behera, zer dago gure eskuetan? San Migel botila batean eta Ducadosa bestean. Ba, pasa dezagun Ducadosa ezpainetara eta libre geratuko zaigun esku hori edozer gauzatan laguntzeko, izan Gure Esku Dago, Herrira, Gaztetxea, Festa Batzordea...baina eduki dezagun esku bat beti prest.

Baina, Aitor, kritika hauek alde batera utzi eta esan beharra daukat baikor nagoela. Apirilean nola Orion ala Aian herri batzarrak egingo dira, herritar guztientzat irekita, eta bertan gu baino adituago den baten ahotik entzungo dugu herri galdeketen prozesua. Esperantza daukat, bertan garenon energiak batu eta sinergia bat osatuko dugula.

Aurten Goierrin, Debagoienan, Azpeitian, Diman... Hurrengo urtean Usurbil, Ondarru, Bermeo... Eta zergatik Aia eta Orion ez? Ez gara besteak baino gutxiago, ezta?

Ia bada, animatu eskua luzatzera, denon artean ahal dugu eta lortuko dugu. Gu motore diesela gara, arrankatzea kostatzen zaigu, baina behin abiatutakoan inork ez gaitu geratzen, eta inork ez gaitu geratuko!


Bigarrengoan bai, aise irabazi du Baskoniak, eta finalerdia berdindu

Hogei puntuko aldearekin eta nagusitasunez irabazi dio Gasteizko taldeak Valentziari. Bana berdindu du finalerdia.


Berdin-Berdinak elkartea eredutzat hartu dute Mallorcako biltzarren

Urriaren amaieran egin zuten Heziketa Fisikoko 6. Nazioarteko Kongresua, Mallorcan. Alicia Figueroak «kirolaren bidez gizartea aldatu eta giza balioak bultzatu» daitezkeela azaldu zuen bertan.

Kirol Egokituko Gipuzkoako Federazioko zuzendari tekniko Alicia Figueroa oriotarrak hitzaldia eman zuen urriaren amaieran, Mallorcan (Herrialde Katalanak). Heziketa Fisikoko 6. Nazioarteko Kongresuan, Gipuzkoako kirol egokituaren esperientziak eta bizipenak gaia izan zuen hizpide. Kongresua Balearretako Unibertsitateak antolatu zuen, eta heziketa fisikoan adituak bildu zituen.

Figueroak Gipuzkoan kirol inklusiboaren arloan martxan dauden egitasmoak azaldu zituen, eta aipamen berezia egin zion Orioko Berdin-Berdinak kirol elkarteari. Izan ere, zuzendari teknikoak gertutik ezagutzen du proiektua, hasieratik elkartearen jardunean parte hartu duelako.

Berdin-Berdinak egitasmoko lehendakari Miren Salsamendiren esanetan, «urrats garrantzitsua» da Figueroak elkartea «proiektu erreferente» gisa aurkeztea. «Gure lana ezagutzera eman zuen kongresuan, eta hori oso inportantea da. Blogaren, sare sozialen eta ekitaldien bitartez gure lana ikusgarri egiten saiatzen gara, baina Mallorcan gure proiektua adibidetzat jartzea aurrerapausoa izan dela uste dugu».

Berdin-Berdinak elkarteak bidalegun izan du Figueroa egitasmoa martxan jarri zutenetik, eta Salsamendik aitortu du kirol zuzendaria alboan edukitzeak ikasteko balio izan diela. «Gure irakaslea izan da. Gaian aditua da, eta gure tokiko ikuspegia zabaltzen lagundu digu. Gainera, Berdin-Berdinak elkartea Kirol Egokituko Gipuzkoako Federazioko kidea da, eta aterki horren pean egoteak babesa, ezagutza eta baliabideak eskaintzen dizkigu, oraindik hasi berriak garenez, asko baitugu ikasteko».

Pertsona ardatza

Alicia Figueroa gustura dago Mallorcan hitzaldiak izan duen harrerarekin: «Erreferenteak gara jende askorentzat, eta horrek indarra ematen digu aurrera egiteko. Gure alea gehitzen jarraituko dugu, kirolaren bidez gizartea aldatzen laguntzeko eta sinesten ditugun balioak bultzatzeko: elkarbizitza, emozioaren garrantzia, desberdintasunaren onarpena, kontzientziazioa, naturarekiko harremana, balio positiboak…», adierazi du kirol zuzendariak, Berdin-Berdinak elkarteko blogean. Balio horiek guztiak landu nahi dituzte jarduera fisiko inklusiboaren eta kirol egokituaren bidez.

Bestalde, Figueroak azaldu du Mallorcako foroan «ikuspegia aldatzea» ere aldarrikatu dutela, pertsona interes guztien ardatza izan dadin. «Giza faktorea jarri behar da erdigunean, eta inklusio soziala bultzatu bizitzaren alor guztietan, baita kirolean ere».


CUPen ataka estua

Ikuspegi independentista batetik, zoragarria litzateke Artur Masek atzera egin eta Junts Pel Sik beste hautagai bat aurkeztea. Artur Masek bai baititu aje handiak: argi-ilunez betetako alderdi bateko buru izanik, ustelkeria kasuez, murrizketa sozial eta politika neoliberal gupidagabeez zipriztindua dago. Egia da, baina, duela gutxi inork espero ez zuen ausardia erakutsi duela Katalunia «Espainiarekin haustera» eramateko eta sezesio prozesu baten alde arriskatzeko.

Desiragarria litzateke Masek bere burua baztertzea eta ERCko Oriol Junqueras aurkeztea presidentegai, eta hala ziurtatuta luke CUPen aldeko botoa ere. Baina ziurtatuko al luke CDCren babesa? Prozesu independentistaren katebegirik ahulena da CDC, eta hura larre motzean lotzeagatik arrisku handiak hartu izan ditu ERCk berak ere, nazioaren interesak lehenetsiz alderdiaren unean uneko interesen gainetik. CUPeko boto-emaile askok ere alderdi ezkertiarra hautatu zuten CDCk prozesutik ihes egiteko arriskuari aurre egiteko.

Orain CUP bera dago ataka estuan. Alderdia bitan zatituta, eta oinarri independentistak nekez ulertuko duen erabaki bat hartu berritan, Antonio Baños zerrendaburua erori zaio, eta litekeena da ez izatea bakarra. Eta txarrena da oso zaila dela datozen bozetan independentismoak iraileko emaitzei eustea. Are gehiago, CUPen ezkerreko independentismoak.


Googlek diruz lagundu du HITZA, tokiko informazioa lantzeagatik

COVID-19aren pandemiak eragindako krisia dela eta, Googlek Larrialdi Egoeran Kazetaritzari Laguntzeko Funtsa atera zuen apirilean. Diru laguntza deialdiaren atzean koronabirusa badago ere, Googlek esan du laguntza horien helburua tokian tokiko eduki originalen ekoizpena bultzatzea dela. OARSO BIDASOKO HITZA laguntza horretara aurkeztu zen, eta Googlek hedabidea 5.000 dolarrekin laguntzea erabaki du.

«Laguntzen helburua da COVID-19aren gaineko tokian tokiko informazio originala eta beste inon argitaratzen ez dena sustatzea. Horretarako, komunikabide txiki eta ertainei laguntza eman nahi da», esan dute diru laguntza deialdia egin duen Google News Initiative saileko ordezkariek. Funts horrekin, «momentu kritiko» honetan finantzazioa errazteko laguntza eskaini nahi izan du Googlek.

Deialdiaren berri eduki eta eskaera egiteko baldintzak betetzen zituela ikusita, OARSO BIDASOKO HITZAk Googleri jakinarazi zion HITZAk bi eskualdeetako (Bidasoa eta Oarsoaldea) tokian tokiko informazioa landu eta horri zabalkundea ematen diola, bai papereko astekariaren bidez eta baita ere Internetez (bidasoa.hitza.eus eta oarsoaldea.hitza.eus). Horrez gain, HITZAk beste inongo komunikabideek lantzen ez dituzten gaiak lantzen dituela ere jakinarazi zion.

Diru galerak. Eskaera egiterakoan, HITZAk jakinarazi zuen baita ere pandemiak sortutako krisiaren ondorioz publizitatearen diru sarrerak nabarmen jaitsi direla eta bestelako diru laguntzak ere murriztu egin dituztela. Egoera horren aurrean, orain arteko eginkizunekin aurrera jarraitzea asko zaildu dela jaso zuen hedabideak laguntza eskaera egiteko agirian.

OARSO BIDASOKO HITZAk egin modura, mundu osoko ehun herrialdetatik gorako 12.000 komunikabide aurkeztu dira laguntza deialdira.

Laguntza deialdira aurkeztu diren komunikabideek, baina, ezin izan dute diru kopuru bat eskatu. Googleri informazioa bidali zaio, eta haiek baloratu dute zenbat diru eman.

Googlek gaineratu du komunikabide txiki eta ertainei lagundu egin behar zaiela egungo egoera digitalera egokitzen. «Guztiok bizitza errazagoa edukitzeko, jakintzak partekatu behar dira. Hori funtsezkoa da». Kalitatezko informazioan sinisten dutela diote, eta horregatik argitaratu zuten diru laguntza deialdia. «Horrez gain, teknologia berriek aukera berriak suposatzen dituzte. Bide horretan, arrakasta lortzeko elkarlana da gakoa».


'Zazpi gezur txiki' antzeztuko dute gaur Getxo Antzokian

Ramon Agirreren eta Joserra Senperenaren eskutik, antzerkia eta musika uztartzen dituen ikuskizuna da "Zazpi gezur txiki". Bertan, ironia erabiliz, gezurraren apologia egiten da. Horretarako zenbait pertsonaia bitxiren pasadizoak kontatu eta kantatzen dira. Hala nola, rutinak itotako saltzailea, neska sexuadiktoa, telebistan eguraldia iragartzen duen aurkezlea, "pijo" markazale amorratua etab... Hori da "Zazpi gezur txiki". Ikuskizun zirikatzailea, lotsagabea, inpertinentea, baina "letxe txarrik" gabekoa. Emanaldia Algortako Getxo Antzokian izango da, 20:00etatik aurrera. Sarrerak 8,50 eurotan daude (6,50 erretiratuentzat eta Gazte Txartela aurkeztuz).


Asteburuan abiatuko dira Zegaman San Bartolome jaiak

Kuadrillen egunean giro onik ez da faltan izango

Bi asteburuz luzatuko da aurtengo San Bartolome jaien egitaraua Zegaman. Larunbat honetan hasiko da lehen zatia, eta hilaren 25era arte, asteartea, joango da. Hurrengo asteburuan ekingo diete berriz zegamarrek jaiei, eta larunbat eta igandean izango dira ekitaldiak.

Ohi den bezala, jaiak belearen jaitsierarekin hasiko dira, eta belearen agurrarekin amaitu. Tartean, era guztietako ekitaldiak izango dira, hala nola, kirola, bertsoak, musika, haurrentzakoak… Hauek, haurrek, izango dute beren eguna, eta baita kuadrillek ere, mozorro eta guzti gainera. San Bartolome eguna bera ere, hilaren 24a, berezia izango da, ohiko prozesioa, meza eta soka dantza izango direlako, eta baita aurreko urtean zehar jaiotako haurrei ongi-etorria ekitaldia ere.

EGITARAUA

Abuztuak 22, larunbata. Mozorroen eguna

9:30. Herritarren arteko txirrindu probak.

11:30. Kuadrillak mozorroturik plazan elkartzea Txatxarro txarangarekin.

12:00. Jaien hasierako ‘Belearen jaitsiera’ eta kanpai-jotzea suziriekin.

14:00. Kuadrillen bazkaria Elizondo plazan.

18:00. XXXVIII. Zegamako Futbito txapelketako finala.

19:30. Buruhandi eta erraldoien kalejira Txatxarro txarangarekin.

20:15. Mozorroen sari-banaketa.

00:00 – 02:00. Zopilotes Txirriaos taldearekin erromeria plazan.

Abuztuak 23, igandea

7:00. Gosaria udal arkupeetan.

10:00. Elkarteen arteko paella lehiaketa.

13:00. Paella lehiaketako sari banaketa eta ondoren paella dastatzea.

12:30-14:00 eta 19:00-21:00. Pintura, taila eta eskulanen erakusketa Kultur Etxean.

17:00. Bezpera nagusiak San Bartolome emitan.

17:30. Herritarrentzat bolo-jokoa. Herriko agintariek emango diote hasiera txapelketari.

18:00. Goitibehera txapelketa Murgizelaitik abiatuta.

19:30. Erraldoi eta buruhandien kalejira Tolosako dultzaineroekin.

21:00-22:00 eta 00:00 – 03:00. Oihan Vegarekin dantzaldia plazan.

Abuztuak 24, San Bartolome eguna

10:30. Zegamako txistularien goiz eresia

11:00. San Bartolome ermitatik parrokiara prozesioa eta Meza Nagusia.

12:30. Soka-dantza herriko agintarien eskutik.

13:15. Haur jaio berriei ongi-etorria.

13:30. Tobera Musika Eskolako dantza taldearen dantza saioa.

12:30. 14:00 eta 19:00-21:00. Pintura, taila eta eskulanen erakusketa Kultur Etxean.

16:30. Apar-jaia kultur etxeko plazan.

18:00. Pilota federatuen pilota partidak Toki Alai pilotalekuan.

19:30. Errandoi eta buruhandien kalejira herriko txistulariekin.

21:30. XI. Gazte Afaria Gazte Herexa elkarteak antolatuta.

21:00-22:00 eta 00:00-03:00. Drindots taldearekin dantzaldia plazan.

Abuztuak 25, asteartea. San Bartolome bigarrena. Umeen eguna.

10:00. Urteko hildakoen aldeko meza San Bartolome ermitan.

10:30. Toka txapelketa plazan, Olaberriko auzokideek antolatuta.

11:00. Haur jolasak Kultur Etxeko plazan, eta amaitzean sari banaketa.

13:30. Bertsolarien lehen saioa udaletxeko arkupean. Bertsolariak; Andoni Egaña, A.M. Peñagarikano eta Iñaki Murua. Gai jartzailea: Aitor Zabaleta.

12:30-14:00 eta 19:00-21:00. Pintura, taila eta eskulanen erakusketa Kultur Etxean.

14:30. Bertso-bazkaria Ostatun.

16:00. Puzgarriak Elizondo plazan

18:00. Bertsolarien bigarren saioa.

19:30. Sardina-jana eta sagardo-dastatzea kultur etxeko plazan.

19:30. Buruhandi eta erraldoien kalejira Tobera Musika Eskolako trikitilariekin.

21:00-22:00 eta 00:00 – 03:00. Joselu Anaiak taldearekin erromeria plazan.

Abuztuak 29, larunbata. Kuadrillen eguna

10:00. Plater-tiroa Otzaurteko Bentaren atzealdean.

12:00. Herri kirolak herriko plazan.

13:00. Kuadrillak plazan elkartzea Joselontxo’s txarangarekin eta kalejira.

14:30. Kuadrillen arteko bazkaria.

17:00. Dantza-lehiaketa Aitxuri Herri Eskolako patioan.

18:00. Jolasak gazteentzat Urgain-Berri atzean.

19:30. Kuadrillen kalejira buruhandi eta erraldoiekin batera Joselontxo`s txarangarekin.

21:30. Herri Afaria

21:00-22:00 eta 00:00-03:00. Guri5 taldearekin dantzaldia plazna.

Abuztuak 30, igandea

10:00. LXXXII. San Bartolome txirrindu froga afizionatuentzat.

10:00-11:30. San Bartolome txirrindu froga afizionatuentzat.

19:00. Buruhandiak plazan.

19:30. Afari merienda belearen entierroan parte hartuko dutenentzat.

22:00. Adio Beleari.


Oboe eta fagot jotzaileen topaketa egingo dute bihar musika eskolan

Irungo Udal Kontserbatorioaren 25. urteurrena ospatzeko antolatutako ekitaldien barruan, oboe eta fagot jotzaileen topaketa prestatu dute biharko, egun osorako. Irungo ikasle eta irakasleekin batera, Zumaia, Errenteria-Orereta, Donostia, Tolosa, Elgoibar eta Lezoko ikasle eta irakasleek parte hartuko dute.

Jardunaldia hasteko Kacky Morel Baionako Kontserbatorioko irakasleak master class bat eskainiko du, goizean, ikasleentzat. Eta arratsaldean kontzertu bat emango dute, jende guztiari irekita. 18:30an hasiko da, eta ez 19:00etan, hasieran iragarrita zegoen bezala.


Elkartasun konpromisoa nola areagotu irakatsiko dute

Baketik-ek ikastaroa antolatu du hilaren 24rako, zapatua, Arantzazuko Gandiaga Topagunean.

Boluntariotza- edo elkartasun-konpromisoa hobetzea da ikastaroaren izena eta Gandiaga Topagunean egingo dute, 09:30etik 13:30era eta 15:00etatik 17:30era.

Elkartasun- eta boluntariotza-esperientziak erabakigarriak dira geure buruarekin eta besteekin hobeto bizitzeko. Baketik-ek esan ohi du, bizitza ez dela erabatekoa altruismoaren esperientziarik gabe. Baina, behin esperientzia horretan murgilduta, funtsezkoa da behar bezala lantzea hartzaileentzat eta geuretzat ere emankorragoa izan dadin. Hala, ikastaro horrek geure elkartasunaren motibazioak eta itxaropenak aztertzeko balio du. Emate eskuzabalak eta doanekoak zein modu batera sentitzeko edo emaitza batzuk itxaroteko interes nartzisistak geure konpromisoan duten eragina bereiztera eta lantzera bideratuko da.

Konpromisoak dituztenei zuzenduta

Ikastaroa elkarteetan, boluntario gisa edo beharrak dituzten pertsonekin konpromisoak dituzten pertsonei zuzendua dago bereziki. Azken batez, elkartasuna bere bizitzan giltzarri garrantzitsu bezala duen edozein pertsonei.

Pertsona hobetzeko eta bere bizitza berreraikitzeko gaitasuna duen izakia da. Berekoi hutsak baino zerbait gehiago izateko ahalmena daukagu. Geure bizitza, geure elkarbizitza eta geure heziketa hobetu dezakegu. Geure mundua hobetuz mundua hobetzen dugu. Hori da Baketik-en uste sendoa, eta hori ikastaro berri hauen espiritua, hiru eremu desberdin aztertzen

dituztenak: hezkuntzaren egitekoa, elkartasunaren konpromisoa eta sufrimenduaren bizipena.

Ikastaroaren prezioa 50 euro dira eta horretarako 943 25 10 05 zenbakira dei daiteke edo info@baketik.org helbidera idatzi.


Ezpondak

bideberri ondoan

Loredunak egoten dira, koloretsuak, ederrak denak. Eta gezurra dirudi, baina ondoan zaborra besterik ez dugu ikusten. Kilometroak eta kilometroak, han-hemenka zigarro-puntak, plastikoak, olioa eta erregaia beste gauzen artean.

2019an argitaratutako txosten batean jasotzen den moduan Europa mailan milaka tona biltzen omen dira urtero ezpondetan. Gehienak gidariek eta oinezkoek botata. Jokaera hori, ordea, ez da doan izaten eta ekonomikoki garestia ateratzen zaigu, denoi bai, mila milioi euro inguru bertan uzten baititugu. Imajinatzen duzue mila milioi euro izan poltsan eta ezpondan botatzea? Norbaitek ikusiko bagintu jota geundela esanen luke. Ba horixe bera egiten ari gara, zaborra botatzen dugun bakoitzean euro batzuk botatzen ditugu.

Baina ez da ekonomia gehien galtzen ari dena horretan, baizik eta ingurumena bera. Plastikoak desagertzeraino 400 urte pasako dira, erregaiak eta olioak uretan bukatzen dute, botatako hondakinekin animaliak harrapatuta edo eztarrian kokatuta bertan hiltzen dira. Eta guk geuk ere ondorioak izaten ditugu, batez ere txirrindulariak eta motor-gidariak.

Eta zergatik botatzen ditugu hainbeste gauza ezpondetan gure etxean ez baitugu jarrera hori izaten? Dirudienez, badu zerikusirik tokia gurea dela edo ez sentitzen dugunean, etxea gurea da, baina ez kalea adibide bat jartzearren; gero eta zikinago ikusi lekua orduan eta zabor gehiago botatzen dugu; azkenik, zabor-edukiontziak faltan daudenean. Horiek omen dira arrazoi nagusienak zaborra botatzeko orduan.

Adi, gero! Zaborra botatzeak bere isuna ere badu: 4 puntu kentzen dituzte eta isuna 200 eta 3.800 euro artean dago. Garrantzitsuena, ordea, kontzientzia izatea da.


Gerra garaiko desagertuak aurkitzeko hitzarmena sinatuko du Jaurlaritzak Aranzadirekin

Eusko Jaurlaritzak hitzarmen bat sinatuko du Aranzadi Zientzia Elkartearekin Espainiako Gerra garaian desagertutako lagunen gorpuak bila ditzaten. Hain zuzen ere, Jaurlaritzako Gobernu Kontseiluak gaur onartu du plana, eta 200.000 euro bideratuko ditu aurten egitasmoa aurrera ateratzeko. Aranzadik, dagoeneko, 200 familiaren eskaera jaso du haien senideak topa ditzaten.

Asko dira oraindik Espainiako Gerra garaian senideren bat galdu eta oraindik haren hilotza non dagoen ez dakiten familiak. Horregatik, Eusko Jaurlaritzako Justizia Sailak elkarlan hitzarmen bat sinatuko du Aranzadi Zientzia Elkartearekin jende horrekin zer gertatu zen iker dezan.

Hiru ardatz nagusi ditu egitasmoak: batetik, senideen berririk ez duten hainbeste familiri erantzun bat ematea; bestetik, Gerra garaiko jazoerei buruzko ahalik eta xehetasun gehien biltzea, eta, hirugarrenik, hainbat lekutan barrena zabalduta dauden hobi komunetako gorpuak jasotzea.


Amainetu Haidarrek ezingo du gaur Espainiako Auzitegi Nazionalean deklaratu, bere osasun egoera dela eta


Loinatz auzoko ur depositua garbitu eta berritu dute

BEASAIN // Loinatz auzoko ur depositua berritu du udalak: «Garbiketa sakon bat egin zaio eta berrikuntzak ere bai, horrek uraren kalitatea hobea izatea ekarriko du». Beasaingo biztanleriaren zati handi bati ura banatzen zaio ur biltegi horretatik, 1.000 metro kubiko ur gordetzen baitira bertan. 1974. urtean egindakoa da Loinazko ermittaren gainaldean dagoen ur biltegia.


Azken txanpara iristear da 44. Abesbatza Lehiaketa

http://www.youtube.com/watch?v=3NUR7Y7DeOI&feature=youtu.be

http://www.youtube.com/watch?v=dGZoijffsCo&feature=youtu.be

http://www.youtube.com/watch?v=dBLO84fm2o4&feature=youtu.be

Hirugarren eguna izan du gaur 44. Abesbatza Lehiaketak. Goizean Santa Klara elizan izan da saioa eta arratsaldean, Leidor aretoan.Goizean musika Sakratua abestu dute, eta arratsaldean Profanoa. Bost talde aritu dira.

Bihar, 11:30ean, amaierako saioa izango da Leidor aretoan. Bertan jakingo da, aurtengo lehiaketa nork irabaziko duen.


Real Sociedad B-Mirandes eta Olaizola II / Albisu, gaur, zuzenean, EiTBn

Bigarren B Mailako partida 16:00etan izango da, eta Iruñean jokatuko den Buruz Buruko Txapelketako neurketa, berriz, 18:00etan.

Zuzeneko bi kirol emanaldi izango ditugu gaur arratsaldez ETB1en eta eitb.eus-en.

Hasteko, futbola: Real Sociedad B-Mirandes partida, 16:00etan. Eta Bigarren B Mailako neurketaren ostean, Iruñeko Labrit pilotalekuarekin bat egingo dute. Jaialdia bi partida hauek osatuko dute: Victor-Imaz / Laso-Larunbe eta Buruz Buruko Txapelketako Olaizola II / Albisu.


Aniztasuna nabari, antzerkia bitartekari!

Ingurura begiratuz gero, ezin dugu ukatu gure ludotekako haurrek inguru horren aniztasunaren isla direla. Aniztasun handia, ezaugarri, behar zein komunikazio era ezberdinetan. Hori horrela, okendoko ludotekan komunikazio era ezberdinak elkarbanatzea pentsatu dugu. Era horretara, hezitzaileok ludotekako hainbat egoera identifikatu eta antzeztu ditugu haurren aurrean, ondoren guztion artean horretaz hausnartzeko helburuarekin.

Izan ere, pentsatu dugu antzerkia oso bitartekari egokia izan daitekeela haurrek beraien aisialdian ere euskara erabili eta aberasteko. Era horretara, hezitzaileon rol playingaren ostean, haurrek euren artean zein hezitzaileokin batera beste hainbat egoera identifikatu, antzeztu eta hausnartu ditugu!

Gainera, arlo psikologikoan, norberaren buruan konfiantza eta ziurtasuna hartzeko, autoestimua indartzeko, talde-lanean parte hartzeko; beren ekarpenak eginez, besteenak ontzat hartuz eta denen artean koordinatuz lan bat aurrera ateratzeko estrategia egokia dela iruditzen zaigu. Baita jende aurrean hizketan eta komunikatzen ikasteko ere. Arlo fisikoan, berriz, gorputza bere osotasunean lantzeko ere erabili dugu, mugimendua, oreka eta abar.

Eta, jakina, euskara bera ere bitarteko bezala erabiltzen den neurrian, landu eta aberastu egiten da.

Irakurleok, animatzen al zarete gurekin rol playingaren bitartez gozatzera?


'Atomes' film labur belgiarrak eskuratu du Zinebiko Sari Nagusia

Tucker Dávilaren "Los Perfeccionistas" eta Martín Roseteren "Voice over" zuzendariek eskuratu dute Euskal Zinemaren Saria.

Arnaud Dufeysen "Atomes" film labur belgiarrak eskuratu du Zinebiren 54. edizioaren Sari Nagusia.

Zinebiko epaimahaikideek jaialdiko sariak eman dituzte jakitera. Arratsaldean izango da sari banaketa eta Patrice Chereau zinema, antzerki eta opera zuzendariari Ohorezko Mikeldia emango diote.

18 minutuko iraupena du edizio honetan Sari Nagusia jaso duen zintak eta Hugo du protagonista, 34 urteko hezitzaile bat. Bere ohiturek buelta ematen dute Julesekin bat egitean, nerabe probokatzaile bat.

Tucker Dávilaren "Los Perfeccionistas" eta Martín Roseteren "Voice over" zuzendariek eskuratu dute Euskal Zinemaren Saria. Jossie Malinsek Espainiako Zinemaren Sari Nagusia eskuratu du, Celia Rico Clavellinoren "Luisa no está en casa" filmak aipamen berezia izan du.

Zinebi 54 epaimahaikideak hauek dira: Khavn de la Cruz zinemagile eta idazle filipinarra, Lina Al Abed zinemagile siriarra, Alan Griffin aktore eta zuzendari australiarra, Gracia Querejeta zuzendari espainiarra eta Jon Mikel Euba artista.


Jaurlaritza ArcelorMittaleko goi-zuzendaritzarekin bilduko da aurki

Bien bitartean, Zumarragako langileek beste bilera bat dute gaur zuzendaritzako ordezkariekin.

Zumarragako ArcelorMittal lantegiko enpresa batzordeak bosgarren bilera du astearte honetan enpresako zuzendaritzarekin, duela hilabete pasatxo iragarritako ekoizpen etetea negoziatzen jarraitzeko.

Bilera baliatuta, langileek elkarretaratzea egingo dute enpresaren kanpoaldean (10:00).

Enpresa batzordeko kideak Legebiltzarrean, Industria Batzordean, izan ziren atzo euren egoera azaltzeko eta laguntza eskatzeko.

Bileraren ostean Arantxa Tapia Ekonomiaren Garapen eta Lehiakortasuneko sailburuak esan zuenez, ArcelorMittaleko goi-agintariekin biltzekotan da Jaurlaritza, langileekin adostutako bideragarritasun plana azaltzeko asmoz. Hau da, inbertsioak eginez gero, lantegia bideragarria dela eta enpresa horren aldekoa bada, Jaurlaritzak lagundu egingo duela nabarmenduko diote zuzendaritzari.


Euskadiko Filmategiaren artxiboa Tabakaleran gordeko dute

Orain arte Euskal Herrian sakabanatuta egin da Euskadiko Filmategiaren funts filmikoa: Donostian, Irunen eta Oñatin. Laster “aurrerapauso historikoa” emango du erakundeak, artxibo bateratua izatea lortuko duelako. Tabakalerako 0 solairuan eraikitako 845 metro koadroko gunea okupatuko du.

35 mm-ko 5.000 kopia inguru eta beste hainbat euskarritan dauden beste 5.500 kopia inguru eramango ditu artxibo berrira. Gainera, Euskadiko Filmategiaren funts bibliografikoak ikertzaileentzat eskuragarri izango dira Tabakalerako egoitzan.

Artxiboa bateratzeko behar den guztia egiteko lehiaketa bat jarri dute abian: beharrezkoak diren ekipamendu guztien eta altzarien produkziorako, horniketarako, instalaziorako eta abian jartzeko baldintza ekonomiko-administratibo eta teknikoak. Datozen egunetan argitaratuko da iragarkia Gipuzkoako Aldizkari Ofizialean.


2019rako amaituta izango dira Gasteizko tranbia luzatzeko lanak

Obren zailtasun handiena Triana zubiaren inguruan egongo da, eta trenbidearen gainetik plataforma luzatu egin beharko dutela azaldu du Arantxa Tapiak.

Gasteizko tranbia hegoaldetik luzatzeko lanak udazkenean hasiko dira (urriaren amaieran edo azaroaren hasieran), eta, gehienez, 21 hilabete iraungo dute obra horiek. Gauzak horrela, lau geltoki berriak 2019ko udan martxan jartzea aurreikusita dago.

Arantxa Tapia Ekonomiaren Garapen eta Azpiegitura sailburuak azaldu duenez, tranbiaren ibilbideak 1,4 kilometro gehiago izango ditu eta 10,5 milioi eurokoa izango da aurrekontua. Lanen bi herenak Eusko Jaurlaritzak ordainduko ditu eta gainerakoa erdibana ordainduko dute Gasteizko Udalak eta Arabako Foru Aldundiak.

Gasteizko tranbia luzatzeko proiektuak ondorengo geltoki berri hauek aurreikusten ditu: Florida, Triana, Hegoalde eta Unibertsitatea. Halaber, berrikuntza horri esker zerbitzua emango zaie Adurtza eta San Kristobal auzoetako bizilagunei, bai eta unibertsitatera doazen ikasleei ere. Gauzak horrela, 20.000 erabiltzaile izan ditzake guztira.

Ildo horretatik, zailtasun handiena Triana zubiaren inguruan egongo dela azpimarratu du Tapiak, eta trenbidearen gainetik plataforma luzatu egin beharko dutela azaldu du. Halaber, Renferekin koordinatu beharko dira bertan, trenen joan-etorrian oztoporik ez sortzeko.

Beste alde batetik, Gasteizko tranbia luzatzeko proiektu horren kontra dauden hogei bat lagun bildu dira inguruan. Tapiaren esanetan, proiektuak indarrean dagoen araudia errespetatzen du, eta obrek irauten duten bitartean “pazientzia” eskatu die herritarrei.


Manuel Valls da Frantziako Barne ministro berria. Atzerri ministroa, Laurent Fabius


Landare exotiko inbaditzaileak errotik kentzeko kanpaina jarriko du Udalak abian

Udaleko Ingurumen Zerbitzuak landare exotiko inbaditzaileak errotik kentzeko kanpaina abian jarriko du datorren astean Gipuzkoako Foru Aldundiaren laguntzarekin batera. Landare exotiko inbaditzaileak beraien edertasunagatik lorategietan jarri ziren, baina hemengo baldintzetara ohitu eta lorategiz kanpoko inguruak kolonizatzera pasa ziren.

Landare hauek gehienetan hutsik dauden lurzoruak hartzen dituzte eta produzitzen duten hazi kopuruagatik eta hazteko daukaten gaitasunagatik abiadura azkarrean zabaltzen dira. Horrek gure paisaian eta ekosistemetan dauka eragina, bertako landaretza naturala desplazatzen duelako eta faunarentzat ere kaltegarriak direlako.

Baserri eremuetan

Udalak, alde batetik, lursail publikoetako landare inbaditzaileak kenduko ditu eta bestetik, baserri eremuetan dauden plumero izeneko landareak ere ezabatuko ditu. Plumero hauek dituzten baserriak asko daude Bergaran eta jadanik jakinaren gainean daude landare horiek kenduko direla datozen egunotan.

Udalari jakinarazi

Hala ere, norbaitek bere lurretan horrelako landareak baldin baditu Udalari jakinaraztea eskatzen dute, behar den bezala landarea errotik kendu ahal izateko eta plaga bat izatera iritsi ez dadin. Harremanerako telefonoa: 943 77 91 75.


Ondarroa-Ondarroa iraupen luzeko ibilaldia antolatu du Artibai Mendigoizale Taldeak

Urtero modura, Ondarroa-Ondarroa iraupen luzeko ibilaldia antolatu du Artibai Mendigoizale Taldeak maiatzaren 1erako. 60 kilometroko luzera izango du ibilbideak, eta gutxi gorabehera 14 ordutan egiteko modukoa izango da. Ibilaldia ia autosufizientzia osoan egin behar da. Artibai Mendi Taldeak ibilbide orri bat banatzen du irteeran eta gidari bat jartzen du ibilaldia 14 ordu inguruan egingo duena. Hortik gainerakoa norberaren kontura geratzen da.

Ibilbideak Artibai errekaren ur isurialdea jarraitzen du Ondarroa, Berriatua, Markina-Xemein, Ziortza- Bolibar eta Etxebarriko udalerriak inguratuz. Milloi, Lekoiz, Gontzugarai, Trabakua, Ixua eta San Migel mendateak igarotzen ditu, bai eta handiagoak diren Oiz (1026 m.), Urko ( 795 m.) eta Max-Kalamua ( 771 m.) mendi tontorrak ere. Bidean ez dela seinalerik egongo jakitera eman dute antolatzaileek.

Ibiltariak Ondarroa-Ondarroa ibilaldia egiten.

Ibilaldian parte hartzeko, ez da izenik eman behar, ez eta ezer ordaindu ere. Parte hartu nahi duenak 06:00etan puntuan, Ondarroako Zaldupe futbol zelaian egon behar du, beste barik.

“Aukera dago ibilaldiaren lehenengo erdia egiteko, Trabakuara arte, edo bigarren erdia, Trabakuatik 13:30etan irtenda”, azaldu dute antolatzaileek.

Bestalde, erretiratu nahi dutenek, Trabakuan, orduero, Bizkaibusa har dezakeela gogora ekarri dute, Ondarroara itzultzeko.

“Ibilaldi luze eta gogorra da, eta autosufizientzia maila handia eskatzen duena. Beraz, prestakuntza fisiko ona, ekipo egokia eta mendian eskarmentua behar dira”. Mendian federatuta egotea ere gomendagarria dela aitatu dute.

IBILBIDEA


Quebrantahuesos.com: bigarren ahaleginean ere kale

Joan den astelehenean moduan, gaur ere kale egin du Quebrantahuesos zikloturista proba ospetsuan izena emateko webguneak. 10:00etan zabaldu dute webgunea eta zortzi minutuz bakarrik egon da izena emateko aukera, bisitari kopuru handiaren ondorioz jausi egin baita. Gaur 190 lagunek izena eman ahal izan dute. Antolatzaileek esan dutenez, datorren ostegunean, hilak 26, egongo da berriz ere izena emateko aukera.


Jon Goikoetxea eta Mikel Odriozola, Euskal Herriko Mus Txapelketara

Euskal Herriko Mus Txapelketako Gipuzkoako kanporaketa pasa den larunbatean jokatu zuten, Seguran. Oiartzundik bi bikote joan ziren bertara, Oiartzungo kanporaketak sailkatuak: Jesus Manzisidor Xardiña eta Iñaki Ercibengoa txapeldunak, eta Jon Goikoetxea eta Mikel Odriozola txapeldunordeak.

Eskuinean, Jon Goikoetxea eta Mikel Odriozola

Azkeneko bikote hori Euskal Herriko Txapelketarako sailkatu da. Goikoetxeak eta Odriozolak hilaren 17an jokatuko dute Euskal Herriko finala, Arbizun (Nafarroa).


Amiantoa, igeriketa eta Santiago mendiko begiratoki proiektua hizpide biharko Aiaraldea Egunkarian

Bihar argitaratuko da Aiaraldea Egunkariaren 64. zenbakia. Ohikoan bezala, hainbat gairi buruzko artikuluak topatu ahalko dira, 16 orritan banatuta.

Santiago mendiko begiratoki proiektua izango da portadako gai nagusia. Proiektu horren nondik norakoen berri jaso ahalko du irakurleak egunkarian.

Erreportaje nagusiak amiantoa izango du hizpide, Laudioko Udalaren aurkako sententzia izanda abiapuntutzat.

Kultura atalean Egoitz Bernaola Luxa izango da protagonista. El rey león musikaleko attrezzo egile gisa lan egiten du laudioarrak.

Kirolean, aldiz, Laudioko Igeriketa Klubari buruzkoa izango da artikulu nagusia, Euskal Herriko Txapelketan lehiatuko baitira klub horretako zazpi kide.

Jendarte atal bikoitza

Elkarrizketa eta artikulu banak osatuko dute Jendartea atala. Ainhoa Ulibarri Ochoa doktoreari eginiko elkarrizketa egongo da alde batetik, eta 1976an hildako Vicente Velasco Garran beharginari buruzko artikulua bestetik.

Kontrazalean, aldiz, Ane Uriarte laudioarra azalduko da, astrologiari buruz mintzatzen.

Kolaboratzaile ugarik hartu dute parte egunkariaren erredakzioan. Iritzi zutabeak egin dituzte Txema Urkijo, Koldo Gilsanz, Jonatan Moreno, Luis Vil eta Irati Marañonek. Lander Arteaga arduratu da zinema proposamena idazteaz eta Floren Usia, aldiz, komikia marrazteaz.


Kukumixotarrek bota dute txupina!

Bi aste ikaragarriren ostean amaitu dira udalekuak eta kukumixotarren berauen txupina jaurti dute goizean. Mandoitxurri kuadrila, Marraz eta herriko gazte eta ez hain gaztiak batu dira frontoian. Gaur, goiza, eguerdia eta arratsaldea jolasean jardungo dute.

Udalekuen hasieratik bi aste igaro dira eta azken eguna ospatzen ari dira gaur kukumixotarrak "kale kolore" egunean. Eguraldiak lagundu ez badu ere goizean Mandoitxurri koadrila, Marraz eta udalekuetan parte hartu duten gazte eta ez hain gazteak batu dira frontoian txupina jaurtitzeko. Ondoren herri osoan zehar jolasean ibili dira eta eguerdian guztiek batera bazkalduko dute elizpean. Arratsaldean ur jolasekin emango diote amaiera aurtengo udalekuei.

Gora Mandoitxurri koadrila!

Gora Kukumixo!

Gora Plaentxiako jaixak!